Program Podium akan ditambahbaik – Reezal
Oleh MUHAMMAD RIDUAN MOHD HANAFIAH

18 September 2020, 9:36 pm
MENTERI Belia dan Sukan, Datuk Seri Reezal Merican Naina Merican percaya penambahbaikkan semula Program Podium ketika ini lebih jelas terutama untuk misi ke Sukan Olimpik yang ditangguhkan ke tahun 2021 akibat serangan pandemik Covid-19.
Reezal berkata, misi utama adalah memastikan atlet yang mengikuti program Road to Tokyo (RTT) berada dalam keadaan terbaik memandangkan mereka hanya mempunyai tempoh setahun untuk melakukan persiapan sebelum berlepas ke Jepun.
“Mengenai Program Podium, saya membangkitkan keperluan-keperluan tertentu bila berlakunya penangguhan Sukan Olimpik 2020 akibat Covid-19 dan berlaku Perintah Kawalan Pergerakan (PKP). Masalah tersebut menjejaskan dari segi prestasi dan siap siaga atlet kita ke Olimpik Tokyo.
“Maka, ada keperluan untuk kita lihat semula termasuk Program Podium yang telah berlangsung selama 4 tahun ini. Alhamdulilah, kita melakukan kajian temubual dan hasil tersebut telah dibentangkan kepada saya mengenai program jangka pendek.
“Contohnya, sebilangan atlet memerlukan perhatian lebih khusus oleh Institut Sukan Negara (ISN) bagi memaksimumkan keupayaan mereka selepas ketiadaan kejohanan-kejohanan antarabangsa.
“Kami juga akan menghantar atlet ke mana-mana kejuaraan untuk memastikan mereka berada dalam keadaan kompetitif,” katanya kepada pemberita selepas Majlis Pelancaran ISN Inspire di Institut Sukan Negara, Bukit Jalil semalam.

Reezal turut mengakui pihaknya turut merangka pelan jangka panjang, namun akan mengumumkan perkara itu tidak lama lagi.
“Kami ada kajian untuk melihat visi sukan negara secara menyeluruh. Kami bukan sahaja merancang mengenai persiapan ke Olimpik Tokyo 2020 tetapi dua sukan yang akan datang termasuk Sukan Komanwel dan Sukan Asia nanti.
“Saya tidak kata Program Podium ini gagal dan ketika ini kami mahu tambah baik. Sebab itu kita wujudkan Jawatankuasa Penambahbaikan Program Podium,” katanya. – K! ONLINE


PM beri gambaran PRU-15 diawalkan
Oleh KOSMO!

18 September 2020, 7:18 pm
Oleh IVAN AMIRUL
KOTA BELUD – Perdana Menteri, Tan Sri Muhyiddin Yassin menunjukkan bayangan Pilihan Raya Umum ke-15 (PRU-15) mungkin diawalkan sekiranya Gabungan Rakyat Sabah (GRS) memenangi Pilihan Raya Negeri (PRN) Sabah.
“PRN Sabah dilihat sebagai penentu masa depan negara, terutamanya rakyat Sabah. Bagaimanapun, kita belum putuskan di peringkat nasional bila mahu adakan pilihan raya namun kalau kita sudah menang di Sabah, cepat-cepatlah kita adakan pilihan raya di peringkat pusat.
“Perkara paling penting adalah PRN Sabah ini. Ia adalah isyarat sama ada kita mampu memperoleh sokongan rakyat bagi Perikatan Nasional (PN) atau rakyat mahu saya menjadi Perdana Menteri kerana kita mahu Malaysia bergerak maju ke hadapan dan berjaya.
Beliau berkata demikian ketika berucap sempena Majlis Ramah Mesra Bersama Perdana Menteri hari ini.
Turut hadir Menteri Pertanian dan Industri Makanan Datuk Seri Dr Ronald Kiandee, calon PN Dewan Undangan Negeri (DUN) Pintasan, Fairuz Renddan dan calon Barisan Nasional (BN) DUN Usukan, Datuk Seri Salleh Said Keruak.

Dalam pada itu, Muhyiddin dalam ucapannya berkata, rakyat Sabah harus memastikan kemenangan GPS pada PRN Sabah agar kerajaan negeri tetap sehaluan bersama kerajaan pusat.
Beliau berkata, sekiranya ada pilihan membentuk kerajaan baharu, rakyat tidak seharusnya memilih Parti Warisan Sabah (Warisan) kerana Pakatan Harapan (PH) sudah tiada dan tidak lagi memerintah negara. – K! ONLINE


Tiada keperluan PKP di Tawau dan Lahad Datu ketika ini – Ismail Sabri
Oleh KOSMO!

18 September 2020, 7:23 pm
Oleh IVAN AMIRUL
KOTA KINABALU – Menteri Kanan Keselamatan, Datuk Seri Ismail Sabri Yakob menyatakan tiada keperluan melaksanakan Perintah Kawalan Pergerakan (PKP) di Tawau serta Lahad Datu ketika ini walaupun berlaku peningkatan kes Covid-19 membabitkan dua daerah terbabit.
Beliau berkata hanya kawasan yang dikenal pasti berlaku penularan wabak seperti Penjara Tawau dan lokap Ibu Pejabat Polis Lahad Datu bakal dilaksanakan PKP Bersasar (PKPB).
“Tidak wajar jika kita mahu melaksanakan PKP di seluruh Sabah sedangkan kes COVID-19 hanya dikesan meningkat di Tawau dan Lahad Datu. Di Tawau hanya membabitkan penjara dan kita tutup penjara. Bermula depoh tahanan itu, kita nampak banyak sebab kita buat saringan keseluruhan jadi keputusan itu akan keluar setiap hari.
“Kita juga kini kenal pasti kontak rapat mereka yang positif dan membuat saringan dari lokaliti atau kampung mereka,” katanya pada sidang akhbar selepas menyempurnakan Majlis Penganugerahan Pingat Jasa Malaysia (PJM) Peringkat Negeri Sabah hari ini.
Mengulas lanjut mengenai perkara itu, beliau berkata, lokaliti kontak masih dipantau dan sekiranya didapati keadaan semakin meruncing, barulah ditutup seperti kes kluster Sivagangga di Kedah.

Dalam pada itu, berkaitan sekatan jalan raya dilaksanakan anggota polis di beberapa lokasi sekitar Tawau dan Lahad Datu, beliau menyatakan tindakan terbabit merupakan perkara biasa serta tiada kaitan dengan PKP.
Terdahulu, Pantai Timur Sabah kini terdapat empat kluster utama Covid-19 seperti Kluster Selamat, Pulau, Laut dan Benteng. – K! ONLINE


Dua beranak maut lori terbabas
Oleh KOSMO!

18 September 2020, 7:10 pm
Oleh ASLIZA MUSA
IPOH – Seorang wanita dan anak lelakinya berusia tiga tahun maut setelah lori yang dinaiki mereka terlibat dalam kemalangan di Kilometer 20, Jalan Keramat Pulai menghala ke Cameron Highlands di sini hari ini.
Dalam nahas kira-kira pukul 2.40 petang itu, kedua-dua mangsa yang tersepit maut di tempat kejadian.
Difahamkan, seorang lelaki dipercayai suami mangsa berusia lingkungan 40-an yang memandu kenderaan berkenaan cedera ringan.
Jurucakap Jabatan Bomba dan Penyelamat negeri berkata, sepasukan anggota dari Balai Bomba dan Penyelamat Simpang Pulai ditugaskan ke lokasi kejadian bagi menjalankan operasi menyelamat.
Katanya, kemalangan melibatkan sebuah lori dinaiki tiga individu di mana kenderaan itu terbabas dan melanggar sebuah kereta.

“Pemandu lori cedera dan telah dihantar ke hospital untuk rawatan lanjut manakala dua penumpang masing-masing seorang wanita dan kanak-kanak lelaki disahkan maut di tempat kejadian.
“Setakat ini, operasi mengeluarkan mangsa yang tersepit sedang dijalankan,” katanya. – K! ONLINE


Suspek jual gelaran ‘Datuk’ diberkas
18 September 2020, 8:29 pm
PETALING JAYA – Selepas diburu hampir lima tahun, seorang lelaki yang terlibat dalam penipuan tawaran gelaran ‘Datuk’ dari Istana Kelantan diberkas dalam satu serbuan di Kuantan, Pahang semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek berusia 32 tahun itu ditahan pada pukul 11.40 pagi oleh sepasukan polis Kuantan sebelum diserahkan kepada polis Petaling Jaya.
“Hasil siasatan mendapati suspek memperdayakan seorang lelaki berusia 58 tahun yang bekerja dalam pasukan keselamatan bagi mendapatkan gelaran ‘Datuk’.
“Laporan polis berhubung kejadian dibuat pada 20 Oktober 2015 dan mangsa mendakwa membuat transaksi berjumlah RM20,000 ke akaun bank suspek,” katanya dalam satu kenyataan hari ini.
Menurutnya lagi, siasatan lanjut mendapati suspek mempunyai 11 rekod lampau membabitkan penipuan.
“Suspek direman dua hari bagi membantu siasatan dan kes disiasat mengikut Seksyen 420 Kanun Keseksaan,” ujarnya. – K! ONLINE


MB Kedah jalani ujian saringan Covid-19
Oleh KOSMO!

18 September 2020, 7:43 pm
Oleh MOHD RAFIE AZIMI
ALOR SETAR – Menteri Besar Kedah, Muhammad Sanusi Md. Nor merupakan antara 55 individu yang melakukan ujian saringan  Covid-19 di Wisma Darul Aman di sini hari ini.
Pejabat Menteri Besar dalam satu kenyataan memberitahu, ujian saringan dilakukan sebagai langkah berjaga-jaga berikutan kehadiran seorang individu disahkan positif Covid-19 dalam majlis dihadiri Muhammad Sanusi pada 14 September lalu.
“Selain Menteri Besar, ujian saringan turut dilakukan terhadap dua Exco kerajaan negeri iaitu Datuk Dr. Mohd Hayati dan Wan Romani Wan Salim.
“Beberapa kakitangan Pejabat Menteri Besar bersama pimpinan Pas negeri yang terlibat dalam majlis itu turut disaring,” katanya.
Sementara itu, Pengarah Kesihatan Kedah, Dr. Mohd. Fikri Ujang berkata, siasatan mendapati Muhammad Sanusi serta kesemua individu disaring bersamanya hari ini tidak termasuk dalam senarai kontak rapat dengan individu disahkan positif tersebut.

Kata beliau, definisi kontak rapat bagi kes Covid-19 bermaksud individu yang berada pada jarak satu meter atau lebih rapat dalam tempoh lebih 15 minit.
“Dalam kes ini, Menteri Besar didapati tidak termasuk dalam kategori itu.
“Maka tidak ada halangan baginya turun padang termasuk menyempurnakan tanggungjawab termasuk menyampaikan sumbangan kepada penduduk di Zon Melor dekat Ambangan Heights, Sungai Petani hari ini,” katanya.
Tambahnya, saringan dijalankan itu sekadar ujian komuniti atau ujian pengawasan yang tidak memerlukan mereka dikuarantin mahu pun dipakaikan gelang merah jambu.
“Kesemua mereka masih perlu mengamalkan norma-norma baharu serta prosedur operasi standard (SOP) ditetapkan,” katanya.
Dalam pada itu, kira-kira 10 wartawan dan jurugambar yang bertugas membuat liputan pada majlis sama menjalani ujian saringan itu pada semalam. – K! ONLINE


Dua pemandu teksi jadi tekong darat dicekup
Oleh KOSMO!

18 September 2020, 8:04 pm
Oleh ISKANDAR SHAH MOHAMED
SABAK BERNAM – Usaha dua tekong darat yang merupakan pemandu teksi menyeludup masuk 28 asing tanpa izin (PATI) warga Indonesia gagal selepas  dicekup di sekitar pesisiran pantai Sungai Apong di sini, semalam.
Kesemua mereka berusia 20 hingga 59 tahun itu ditangkap pukul 6 pagi menerusi Op Benteng Covid oleh Pasukan Gerakan Am (PGA) Batalion 4 dan Ibu Pejabat Polis Daerah (IPD) Sabak Bernam.
Pegawai Pemerintah Batalion 4 PGA, Superintendan Zulafendy Hassan berkata, kedua-dua tekong tersebut merupakan warga Indonesia yang bertaraf penduduk tetap berusia 50 dan 59 tahun.
Katanya, mereka bertindak menjadi pengangkut warga asing yang didaratkan di pesisir pantai sungai tersebut.
“Hasil siasatan mendapati semua Pati itu masuk melalui laluan yang tidak diwartakan dengan menggunakan bot pom-pom.

“Kita turut merampas dua teksi jenis kenderaan pelbagai guna dengan nilai keseluruhan rampasan RM35,000, ” katanya dalam kenyataan di sini hari ini.
Beliau menambah hasil pemeriksaan mendapati PATI yang ditangkap melibatkan masing-masing 14 lelaki dan perempuan.
Zulafendy menegaskan kesemua suspek telah dibawa ke Balai Polis Sungai Air Tawar untuk tindakan lanjut.
“Kes disiasat mengikut Akta Anti Pemerdagangan Orang dan Anti Penyeludupan Migran (ATIPSOM) 2007 dan Akta Imigresen 1963,” katanya. -K! ONLINE


Sindiket judi online kaut untung RM5.16 juta setahun
18 September 2020, 8:09 pm
PETALING JAYA – Polis bongkar kegiatan dua sindiket judi online yang mengaut keuntungan RM5.16 juta sejak setahun lalu selepas menyerbu dua premis di Ara Damansara petang tadi.
Serbuan yang dilakukan sepasukan polis dari Ibu Pejabat Polis Daerah (IPD) Petaling Jaya turut membawa kepada tangkapan tujuh individu termasuk seorang wanita yang berusia lingkungan 30-an.
Pegawai Risikan dan Operasi Bahagian Siasatan Jenayah IPD Petaling Jaya, Asisten Superintendan Mohd. Hafiza Mohamad Razali berkata, hasil siasatan mendapati dua sindiket itu sudah beroperasi sejak setahun lalu dan mensasarkan kaki judi warga tempatan.
Katanya, mereka beroperasi 24 jam setiap hari dan mempromosikan kegiatan tersebut menerusi aplikasi WhatsApp, WeChat, Telegram dan Facebook.
“Mereka yang ditahan terdiri daripada dua sindiket berasingan dan hasil siasatan mendapati setiap sindiket mengaut keuntungan RM18,000 sehari dan purata RM5.16 juta bagi tempoh setahun mereka beroperasi.
“Dalam serbuan itu, kita merampas 12 komputer yang digunakan untuk berkomunikasi dengan pelanggan dan beberapa peralatan lain” katanya ketika ditemui di lokasi serbuan hari ini.

Menurutnya lagi, tangkapan membabitkan dua penyelia dan lima pekerja warga tempatan.
“Penyelia dibayar upah RM4,000 sebulan manakala pekerja pula RM2,500. Siasatan juga mendapati setiap premis itu disewa dengan kadar RM1,600 sebulan.
“Kesemua tangkapan dibawa ke balai untuk siasatan lanjut,” ujarnya. – K! ONLINE


Penduduk Kampung Tok Muda siap sedia hadapi air pasang besar
Oleh KOSMO!

18 September 2020, 7:02 pm
Oleh ISKANDAR SHAH MOHAMED
KLANG – Penduduk Kampung Tok Muda, Kapar di sini, mula membuat persiapan rapi bagi menghadapi fenomena air pasang besar yang diramal berlaku di kawasan itu selama dua hari bermula esok.
Tinjauan Kosmo! mendapati mereka mengemas barangan dan dokumen bagi menghadapi kemungkinan kediaman mereka dinaiki air.
Ketua Kampung Tok Muda, Shamsuddin Liman berkata, pihak Majlis Pengurusan Komuniti Kampung (MPKK) telah memberi hebahan kepada penduduk berhubung fenomena itu menerusi media sosial.
“Selain taklimat simulasi dengan pelbagai agensi kerajaan, kami meminta semua penduduk sentiasa mengikuti perkembangan semasa dan mematuhi arahan pihak berkuasa sekiranya berlaku banjir.
“Rata-rata mereka memang telah bersedia kerana air pasang besar adalah fenomena bermusim pada setiap tahun,” katanya ketika ditemui Kosmo! di sini hari ini.

Kampung itu antara 11 lokasi berisiko di daerah ini yang menghadapi fenomena air pasang besar selain Pelabuhan Klang, Pulau Ketam dan Pelabuhan Utara.
Dalam pada itu, penduduk, Nikman Mokhsin, 42, memberitahu, kejadian paling teruk pernah dialaminya adalah pada tahun 2016.
“Sekiranya ban sedia ada di kampung ini pecah, air akan terus melimpah dan mengakibatkan banjir. Jadi, kena siap sedia,” katanya.
Sementara itu, jurucakap Angkatan Pertahanan Awam (APM) Klang berkata, pihaknya dan beberapa agensi kerajaan lain akan menjalankan pemantauan rapi di kawasan ban dan pantai bermula pukul 6 pagi esok.
“Jika paras air setinggi 5.7 meter itu berpotensi melimpah dan mengakibatkan banjir, kami akan terus menggerakkan aset untuk membantu dan menyelamat mangsa.
“Ia termasuk menempatkan mangsa di empat pusat pemindahan lain iaitu Dewan Serbaguna
Kampung Sungai Serdang, Dewan Kompleks Sukan Pandamaran, Dewan Serbaguna Pelabuhan Klang dan Sekolah Rendah Agama Batu 4, Jalan Kapar,” katanya. – K!ONLINE


JAS NS keluarkan 225 kompaun kesalahan alam sekitar
Oleh KOSMO!

18 September 2020, 7:07 pm
Oleh NOR AINNA HAMZAH
TAMPIN – Jabatan Alam Sekitar (JAS) Negeri Sembilan (NS) telah mengeluarkan sebanyak 225 kompaun membabitkan pelbagai kesalahan dan mengesan kewujudan 15 kilang haram di negeri ini di bawah Akta Kualiti Alam Sekeliling 1974.
Pengarah Jabatan Alam Sekitar Negeri Sembilan, Azuri Azizah Saedon berkata, daripada jumlah yang direkodkan dari awal tahun hingga kini itu, sebanyak 50 kertas siasatan telah di buka dan akan di bawa ke mahkamah untuk proses pendakwaan.
Bagaimanapun menurutnya, sebanyak 120 notis arahan telah dikeluarkan bagi memberi peringatan kepada kesemua individu, premis perniagaan dan lain-lain lagi yang telah melakukan kesalahan di bawah akta berkenaan.
“Sehingga kini, kita telah menjalankan pemeriksaan ke atas 810 premis. Antara notis dan kompaun yang dikeluarkan ialah membabitkan kegagalan premis dalam menguruskan bahan buangan terjadual, pembakaran terbuka dan ada juga kilang haram.
“Kebanyakkan aduan kilang haram yang kita terima ini ialah di Seremban, Kuala Pilah dan Tampin. Bagi pembakaran terbuka yang mampu memberi kesan kepada penipisan lapisan ozon pula sebanyak 17 kompaun telah dikeluarkan,” katanya

Beliau berkata demikian pada Sambutan Hari Ozon Sedunia 2020 dan Kempen Kesedaran Perlindungan Lapisan Ozon serta Kempen Pengumpulan Household e-waste dan Barangan Kitar Semula Peringkat Negeri Sembilan, di Dewan Perdana Majlis Daerah Tampin, di sini, pagi tadi.
Pada program berkenaan sebanyak satu tan barangan kitar semula berjaya dikumpulkan.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri S. Veerapan berkata, Kerajaan Negeri saling bekerjasama dengan JAS dan juga pihak berkuasa tempatan (PBT) dalam menangani isu membabitkan jenayah alam sekitar.
Menurutnya, pihak Kerajaan Negeri telah mengeluarkan sebanyak RM200,000 peruntukan bagi membersihkan tiga lokasi sungai yang dicemari oleh sisa buangan.
“Tiga sungai berkenaan ialah Sungai Anak Air Garam di Rasah, Sungai Belihoi di Mantin dan Sungai Linggi.
“Kita juga giat melaksanakan pemutihan kilang haram di negeri ini dalam usaha mengurangkan pencemaran alam sekitar yang mampu memberi kesan buruk kepada penduduk,” katanya.
Selain itu, Veerapan turut berharap agar sambutan Hari Ozon Sedunia itu juga akan dapat memberi kesedaran kepada orang ramai terhadap kepentingan mengetahui, melindungi serta menjaga lapisan ozon serta memupuk budayaan kebersamaan di dalam pemeliharaan dan pemuliharaan alam sekitar untuk diwarisi generasi akan datang. – K! ONLINE


Dharshini ingin ke UIAM
18 September 2020, 7:13 pm
KUALA LUMPUR – Bukan beragama Islam tidak menjadi penghalang buat seorang pelajar tingkatan lima Sekolah Menengah Kebangsaan (SMK) Danau Kota, Setapak untuk mengambil Tassawur Islam sebagai subjek elektif.
Lebih menarik, M. Dharshini sering mendapat keputusan cemerlang iaitu gred A+ dan A- setiap kali menduduki ujian bagi subjek berkenaan.
Pencapaian anak sulung daripada tiga beradik itu mendapat perhatian Menteri Hal Ehwal Agama, Datuk Seri Dr. Zulkifli Mohamad Al-Bakri dan netizen apabila dia memperoleh markah 89 peratus untuk subjek Tasawwur Islam dalam ujian diagnostik Sijil Pelajaran Malaysia (SPM).
Selain itu, Zulkifli turut memberi kejutan kepada remaja tersebut dengan mengunjunginya di perpustakaan sekolah SMK Danau Kota pada pukul 3 petang tadi.
Zulkifli dalam hantaran Facebooknya merakamkan ucapan tahniah buat Dharshini selain memaklumkan remaja tersebut berhasrat untuk melanjutkan pengajian dalam bidang perubatan di Universiti Islam Antarabangsa Malaysia (UIAM).
“Saya singgah bertemu anakanda Dharshini di sekolahnya dan dalam kesempatan itu saya turut menyampaikan sedikit sumbangan buat dia dan ibunya sebagai tanda penghargaan.

“Saya doakan kecemerlangan Dharshini dalam SPM kelak,” katanya.
Difahamkan, Dharshini merupakan calon tunggal bukan Muslim di sekolahnya yang bakal menduduki Tasawwur Islam untuk SPM pada Januari depan. – K! ONLINE


Pengawal keselamatan Hospital Banting maut langgar lari
Oleh KOSMO!

18 September 2020, 6:59 pm
Oleh MOHD. NAUFAL MOHAMAD IDRIS
KUALA LANGAT – Seorang pengawal keselamatan maut dalam kemalangan langgar lari di
Kilometer 36 Jalan Klang – Banting – Port Dickson di sini semalam.
Mangsa, Muhammad Haikail Suhairi, 19, yang bertugas di Hospital Banting disahkan meninggal dunia di lokasi kejadian akibat parah di kepala dalam kejadian pukul 11.15 malam.
Ketua Polis Daerah Kuala Langat, Superintendan Azizan Tukiman berkata, berdasarkan siasatan awal mangsa yang menunggang motosikal jenis Yamaha Ego dalam perjalanan ke arah Morib ke Banting telah dilanggar sebuah kenderaan utiliti sukan (SUV) jenis Toyota Harrier dari arah belakang.
Katanya, pelanggaran itu mengakibatkan motosikal ditunggangi mangsa hilang kawalan dan terbabas memasuki laluan bertentangan sebelum melanggar bahagian tepi sebuah kenderaan jenis Toyota Alphard dipandu lelaki berusia 45 tahun.
“Mangsa disahkan meninggal dunia akibat parah di kepala dengan mayatnya telah dibawa ke Hospital Banting untuk bedah siasat.

“Sementara, pemandu SUV tersebut didapati melarikan diri dan meninggal kenderaannya,” katanya ketika dihubungi di sini hari ini.
Sehubungan itu, beliau meminta orang awam yang mempunyai maklumat berhubung kejadian itu menghubungi pegawai penyiasat kes, Inspektor Mazrol Mohd Din di talian 0111-8539115 atau mana balai polis berhampiran.
“Kes disiasat di bawah Seksyen 41(1) Akta Pengangkutan Jalan 1987,” katanya. – K!ONLINE


Pekerja Bangladesh cedera ditetak, disamun
Oleh KOSMO!

18 September 2020, 4:17 pm
Mohd. Padzli.
Oleh KHAIRUL MOHD. ALI
JOHOR BAHRU – Seorang lelaki warganegara Bangladesh bukan sahaja disamun tetapi turut ditetak dua lelaki menggunakan pisau sayur dalam satu kejadian di Taman Sentosa di sini awal pagi hari ini.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, kejadian dilaporkan berlaku pada pukul 1.20 pagi.
Katanya, mangsa yang merupakan pekerja kedai runcit itu mengalami kecederaan di tangan kiri dan kepalanya.
“Dua suspek lelaki yang menaiki sebuah kenderaan berwarna biru bertindak menyamun sebuah kedai yang dijaga mangsa berusia 30-an itu.
“Seorang suspek telah bertindak menetak tangan kiri mangsa menggunakan pisau dan memukul kepala mangsa menggunakan kotak resit,” katanya dalam satu kenyataan di sini hari ini.

Tambah Mohd. Padzli, suspek kemudian bertindak menyamun mangsa dengan mencuri sebuah telefon bimbit dianggarkan bernilai RM300.
“Sehubungan itu, orang ramai yang mempunyai sebarang maklumat berhubung kejadian itu untuk menghubungi polis bagi membantu siasatan,” ujarnya.
Kes disiasat mengikut Seksyen 394 Kanun Keseksaan. – K! ONLINE


Benteng pemecah ombak Pantai Morib pecah
Oleh MOHD YUNUS YAKKUB

18 September 2020, 4:07 pm
KUALA LANGAT – Benteng pemecah ombak di Pantai Morib pecah dihempas ombak di kawasan tersebut awal pagi tadi.
Benteng sepanjang kira-kira 10 meter itu dikesan pecah kira-kira pukul 6.50 pagi tadi.
Ketua Unit Pengurusan Bencana Negeri Selangor, Ahmad Fairuz Mohd. Yusof berkata, kejadian tersebut bagaimanapun tidak menyebabkan limpahan air serta menjejaskan penempatan berhampiran pantai.
“Kerja-kerja baik pulih telah dijalankan dengan segera bagi mengelakkan sebarang kejadian tidak diingini.
“Orang ramai turut dinasihatkan menjauhi lokasi kejadian serta patuh arahan pihak berkuasa dari semasa ke semasa bagi mengelak kejadian tidak diingini berlaku,” katanya ketika dihubungi di sini hari ini.
Lima penduduk di lima daerah iaitu sekitar Sepang, Kuala Langat, Klang, Kuala Selangor dan Sabak Bernam akan berdepan fenomena air pasang besar bermula bermula esok hingga November ini.

Paras air laut di lima daerah itu dijangka akan berada pada tahap maksimum iaitu 5.8 meter (m).
Unit Pengurusan Bencana Negeri menjangka kejadian itu berlaku antara jam 5 hingga 8 pagi pada 19 dan 20 September, 17 hingga 19 Oktober serta 15 dan 16 November. – K! ONLINE


KPKK rancang komersialkan komoditi buluh
Oleh AHMAD SHAHERMAN SHAMSURI

18 September 2020, 6:05 pm
KUALA LUMPUR – Kementerian Perusahaan Perladangan dan Komoditi (KPPK) sedang bekerjasama dengan pihak berkepentingan untuk membangunkan komoditi buluh secara komersial.
Menterinya, Datuk Dr. Mohamad Khairuddin Aman berkata, pembangunan komoditi itu telah disenaraikan sebagai program ‘game changer’ dalam Rancangan Malaysia Ke-12 (RMK-12) termasuk Pelan Tindakan Pembangunan Industri Buluh 2021-2025.
Katanya, pembangunan industri ini perlu memandangkan Malaysia mempunyai hutan hujan tropika yang kaya dengan flora dan fauna termasuk spesies buluh.
“Dianggarkan terdapat sebanyak 58 juta rumpun buluh meliputi taburan kawasan seluas kira-kira 329,000 hektar dengan komposisi 45 peratus di Sarawak, 31 peratus di Semenanjung dan 24 peratus di Sabah.
“Negara kita mempunyai lebih kurang 59 spesies dengan 45 daripadanya merupakan spesies tempatan yang tumbuh secara semula jadi di kawasan hutan,”katanya dalam satu kenyataan di sini hari ini.
Khairuddin berkata, Terengganu Timber Industry Training Centre (TTITC) yang terletak di Kuala Berang, Terengganu akan dijadikan sebagai pusat rujukan model ladang buluh di Malaysia selepas Sambutan Hari Buluh Sedunia pada 4 Oktober depan.

“Jika pembangunan ladang buluh dapat diusahakan dan diuruskan secara mampan, ia mampu menjadi salah satu sumber pendapatan baharu kepada pertumbuhan ekonomi negara.
“Berdasarkan kajian, buluh memiliki tempoh matang yang singkat iaitu sekitar tiga sehingga lima tahun sahaja berbanding tempoh matang pokok kayu yang memerlukan sekurang-kurangnya 15 tahun,” katanya.
Tambah beliau, Lembaga Perindustrian Kayu Malaysia (MTIB) juga telah menyenaraikan buluh sebagai salah satu spesies dalam Program Pembangunan Ladang Hutan (PPLH). – K! ONLINE


SPRM lancar portal bahasa Mandarin
Oleh NOR IDAYU BOSRO

18 September 2020, 5:55 pm
PUTRAJAYA – Suruhanjaya Pencegahan Rasuah Malaysia (SPRM) hari ini melancarkan portal dalam bahasa Mandarin bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.
SPRM dalam kenyataan berkata, portal itu dilancarkan Timbalan Ketua Pesuruhjaya (Pencegahan) SPRM Datuk Seri Shamshun Baharin Mohd. Jamil.
“Kemudahan terbaru ini diharap dapat meningkatkan lagi keyakinan dan pengetahuan masyarakat Cina terhadap SPRM dan agenda anti rasuah di samping menyebar luas mesej pendidikan pencegahan rasuah,” katanya.
Portal berkenaan boleh dilayari di pautan https://www.sprm.gov.my/cn/. -K! ONLINE


Nasihin pengendali baharu Malaysian Tigress
Oleh MUHAMMAD ZUHAILY BADLISHAH

18 September 2020, 5:11 pm
KUALA LUMPUR – Konfederasi Hoki Malaysia (MHC) hari ini mengumumkan Mohd. Nasihin Nubli Ibrahim kembali dilantik sebagai ketua jurulatih baharu skuad hoki wanita kebangsaan dengan kontrak selama dua tahun.
Presiden MHC, Datuk Seri Subahan Kamal membuat keputusan itu selepas Mesyuarat Jawatankuasa Kejurulatihan Pasukan Kebangsaan di Stadium Hoki Nasional, Bukit Jalil sebentar tadi.
Sebagai rekod, Nasihin yang pernah bersama skuad wanita dari 2011 hingga 2015 akan mengisi kekosongan tempat ditinggalkan bekas ketua jurulatih Malaysian Tigress sebelum ini, Muhammad Dhaarma Raj Abdullah.
habis


95 kes positif, satu kematian di Sabah
Oleh KOSMO!

18 September 2020, 6:13 pm
Oleh SITI A’ISYAH SUKAIMI
PUTRAJAYA – Kes baharu Covid-19 yang dilaporkan hari ini meningkat kepada 95 kes menjadikan jumlah kes positif sebanyak 10,147 kes.
Daripada jumlah tersebut, 91 kes adalah penularan tempatan dengan Sabah merekodkan jumlah tertinggi iaitu 90 kes manakala satu lagi kes di Negeri Sembilan.
Ketua Pengarah Kesihatan, Tan Sri Dr. Noor Hisham berkata, 76 kes dilaporkan di Kluster Benteng LD, empat kes Kluster Pulau dan tiga kes Kluster Selamat.
Beliau berkata, kes di Sabah turut membabitkan tiga kes jangkitan pernafasan akut teruk di Hospital Lahad Datu serta dua kes saringan bergejala yang kini dirawat di Hospital Tawau.
“Negeri Sembilan turut melaporkan kes penularan tempatan membabitkan satu kes saringan Kluster Bunga,” katanya dalam satu kenyataan akhbar di sini hari ini.

Sementara itu, Noor Hisham berkata, empat kes import membabitkan tiga kes pendatang asing tanpa izin dari Indonesia dan satu kes kru kapal China di Sabah.
Katanya, satu kes kematian turut dilaporkan hari ini membabitkan wanita warga Filipina berusia 50 tahun. – K! ONLINE


Polis kesan lelaki curi tabung derma anak yatim
Oleh KOSMO!

18 September 2020, 3:56 pm
Oleh MASTURAH SURADI
KOTA TINGGI – Polis sedang mengesan seorang lelaki yang tular selepas rakaman videonya mencuri tabung derma anak yatim di sebuah stesen minyak di Felda Sungai Mas tersebar di media sosial.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan kejadian itu pada pukul 9 malam Selasa lalu membabitkan kehilangan wang sebanyak RM500.
“Hasil siasatan awal polis mendapati kes tersebut dilakukan oleh seorang lelaki lingkungan umur 30an yang menaiki sebuah kereta jenis Proton Wira berwarna kelabu.
“Perlakuan suspek telah dirakam oleh rakaman litar tertutup (CCTV) di stesen minyak tersebut.
“Kes berkenaan juga telah ditularkan di media sosial dan polis percaya dapat mengesan dan menangkap suspek dalam masa terdekat,” katanya dalam satu kenyataan.

Hussin berkata, kes disiasat di bawah Seksyen 380 Kanun Keseksaan jika disabitkan kesalahan boleh dihukum penjara sehingga 10 tahun dan denda.
Jelasnya, saksi yang melihat kejadian berlaku boleh menghubungi bilik gerakan Ibu Pejabat Polis Daerah Kota Tinggi di talian 07-883 1222 bagi membantu siasatan. – K! ONLINE


Harga RON95, RON97 turun tiga sen
Oleh NOR IDAYU BOSRO

18 September 2020, 4:56 pm
PUTRAJAYA – Harga runcit petrol RON95 turun tiga sen kepada RM1.63 sen seliter berbanding RM1.66 bagi tempoh bermula tengah malam ini sehingga 25 September depan.
Kementerian Kewangan dalam satu kenyataan berkata, harga RON97 juga turun tiga sen daripada RM1.96 kepada RM1.93 seliter.
“Harga runcit diesel pula turun lima sen iaitu daripada RM1.72 seliter kepada RM1.67 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Bayi ditinggalkan tepi tong sampah
Oleh MOHD SHARKAWI LONDING

18 September 2020, 6:01 pm
JOHOR BAHRU – Seorang bayi lelaki lengkap berpakaian ditinggalkan di tepi tong sampah di pondok menunggu bas di Jalan Mahmoodiah berhampiran Hospital Sultanah Aminah (HSA) di sini petang semalam.
Bayi malang berusia 1 bulan itu ditemui orang awam kira-kira pukul 6.10 petang yang menyedari terdengar tangisan di kawasan berkenaan.
Menurut suri rumah Abshah Abdul Hamid, 50, dia terlihat beberapa orang awam yang lain di pondok berhampiran ketika melalui jalan tersebut.
“Saya memberhentikan kenderaan dan mendapati ada orang sedang melihat bayi berkenaan. Orang pertama jumpa bayi lelaki ini diletakkan di tepu tong sampah di pondok berkenaan.
“Bayi yang ditemui lengkap berpakaian dan dibendung selain ada botol susu di sisinya. Saya anggarkan bayi lelaki dijaga elok keluarganya sebelum ini.
“Saya rasa umur bayi ini dianggarkan sebulan atau lebih,”katanya ketika dihubungi di sini hari ini.

Abshah berkata, wanita yang menemui bayi itu kemudiannya menahan ambulans yang melalui laluan itu memaklumkan penemuan bayi terbabit.
Katanya, mereka kemudiannya menghubungi polis sebelum pihak polis mengambil keterangan berhubung kejadian itu.
Jelaanya, bayi itu dibawa ke HSA untuk rawatan lanjut. – K! ONLINE


[VIDEO] Rap MB Selangor cuit hati netizen
Oleh EDDY AQMAL MOHAMED HAMIDI

18 September 2020, 3:31 pm
KUALA LUMPUR – Riak wajah bersahaja Menteri Besar Selangor, Datuk Seri Amirudin Shari menyanyikan semula lagu Standing In The Eyes Of The World yang diberi nafas baharu bersama barisan Ahli Dewan Undangan Negeri (ADUN) Selangor menarik perhatian netizen selepas ia dimuat naik ke platform media sosial.
Klip video rakaman nyanyian bersempena sambutan ulang tahun Hari Malaysia yang ke-57 itu turut menampilkan dua penyanyi asal lagu tersebut iaitu Ella dan Lah Ahmad yang juga kelihatan selesa bergandingan bersama barisan orang kuat negeri Selangor.
Tambah menarik, klip video berdurasi kira-kira enam minit yang dimuat naik pada 16 September lalu itu turut memaparkan kebolehan barisan ADUN Selangor menyanyi mengikut irama lagu tersebut sebelum dikejutkan dengan penampilan Amirudin yang menyanyi rap.
Susulan penularan klip video berkenaan, pelbagai komen-komen mencuit hati mula membanjiri platform media sosial yang rata-rata memuji kebolehan Amirudin untuk menyanyi rap dengan riak bersahaja.
“Aku rasa MB (Menteri Besar) ni macam kita juga yang mempunyai minat lain namun rezeki di tempat lain,” kata pemilik akaun YouTube yang menggunakan nama FareeqRazak.
Seorang lagi pemilik akaun dengan nama Muhammad Yasir Bin Tamizi berkata: “Siapa tidak meremang mendengar lagu ini, dia tiada jiwa. Pasukan terbaik YB Muda Selangor,” katanya.

Tinjauan di laman Twitter turut mendapati rata-rata pengguna media sosial itu memuji kreativiti barisan pemimpin negeri Selangor yang dirasakan berjaya menarik minat serta memupuk semangat cintakan negara di kalangan netizen.
“Suka part MB Selangor buat pergerakan kepala, nampak betul-betul menjiwai lagi,” kata pemilik akaun Twitter izzulaiman. – K! ONLINE

Mantap la @AmirudinShari. Risau lepas ni K-Clique tak boleh cari makan dah pic.twitter.com/6tlkzZW6UJ
— Khairil Anuar (@KhairilAnuar) September 16, 2020


Segerakan siasatan kes rasuah Yayasan Negeri Sembilan
Oleh KOSMO!

18 September 2020, 3:21 pm
Oleh MOHD. HUSNI MOHD. NOOR
PUTRAJAYA – Suruhanjaya Pencegahan Rasuah Malaysia (SPRM) digesa memaklumkan status terkini siasatan berhubung salah guna kuasa dan penyelewengan dalam Yayasan Negeri Sembilan.
Aktivis politik, Badrul Hisham Shaharin atau lebih dikenali sebagai Chegubard berkata, dia hadir ke Ibu Pejabat SPRM hari ini bagi menyerahkan beberapa dokumen berkaitan isu rasuah membabitkan yayasan itu.
Beliau berkata, dokumen itu antara lain berkaitan pemberian tender secara terus konsesi balak seluas 5,000 ekar oleh Yayasan Negeri Sembilan kepada empat buah syarikat.
“Difahamkan, syarikat berkenaan dikehendaki membayar hanya RM5 juta kepada yayasan sedangkan nilaian semasa harga bagi kawasan balak itu sekitar RM15 juta.
“Selain itu, individu yang dikaitkan berhubung pemberian konsesi itu pula adalah bekas Pengarah Yayasan Negeri Sembilan yang juga rakan kepada Menteri Besar Negeri Sembilan.

“Individu berkenaan didapati menggunakan gelaran Datuk palsu sejak dilantik ke jawatan itu pada 1 September 2018,” katanya ketika ditemui di perkarangan Ibu Pejabat SPRM di sini hari ini.
Chegubard yang juga anak jati Negeri Sembilan bersama beberapa lagi individu hadir ke SPRM bagi menyerahkan dokumen berkaitan dan dirakam percakapan berhubung isu rasuah berkenaan.
Katanya, menggunakan gelaran Datuk palsu adalah satu jenayah di bawah undang-undang dan individu sama juga terbabit dalam pemberian konsesi balak.
Dalam pada itu, katanya, dia juga mahu SPRM menyiasat operasi kawasan lombong pasir milik yayasan berhampiran Janakuasa Jimah, Port Dickson yang dikatakan turut berlaku penyelewengan.
Chegubard berkata, dia difahamkan bahawa SPRM sudah pun merakam percakapan beberapa pegawai kerajaan dan juga pemimpin politik kerajaan negeri berkaitan isu berkenaan.
“Namun, sehingga kini SPRM terus membisu mengenai isu itu.
“Tindakan segera SPRM sangat diperlukan bagi menyelamatkan banyak lagi harta dan wang rakyat Negeri Sembilan disamun oleh mereka yang tidak bertanggungjawab,” katanya. – K! ONLINE


Tiga nelayan cemas bot karam
Oleh MOHD SHARKAWI LONDING

18 September 2020, 3:13 pm
JOHOR BAHRU – Tiga nelayan selamat selepas bot naiki mereka karam sebelum hanyut dipukul ombak di perairan Pengerang, Kota Tinggi dekat sini malam semalam.
Mangsa, Ogeven Ogen, 14, dan sepupunya, Timutius Tan, 16 serta bapa saudaranya, Ong Gim Hong, 55, dipercayai keluar menjaring ikan pada pukul 3 petang semalam.
Ketiga-tiga mangsa gagal dihubungi dan dikhuatiri hilang sebelum keluarga mangsa membuat laporan polis pada pukul 9.45 malam.
Pengarah Maritim Malaysia (APMM) Johor, Laksamana Pertama Maritim Nurul Hizam Zakaria berkata, operasi mencari dan menyelamat (SAR) diaktifkan sebaik menerima laporan itu.
“Operasi yang diselaraskan APMM meliputi keluasan 20 batu nautika persegi dengan menggunakan sebuah bot APMM bersama sebuah bot dari Pasukan Polis Marin (PPM) dengan turut dibantu oleh komuniti nelayan tempatan.
“Pada jam 9.00 pagi tadi, MRSC Johor Bahru mendapat maklumat daripada Ketua Kampung Teluk Kabung berkenaan penemuan ketiga-tiga mangsa yang terdampar di daratan Pulau Tekong.

“Kesemua mangsa dalam keadaan selamat,” katanya dalam satu kenyataan di sini hari ini.
Nurul Hizam berkata, siasatan awal mendapati bot mereka naiki karam selepas dipukul ombak semasa menjaring di perairan Pengerang sebelum hanyut ke Pulau Tekong, Singapura.
Jarak dari lokasi yang dilaporkan hilang dengan Pulau Tekong ialah kira-kira empat batu nautika.
Beliau berkata, mereka dibawa ke Jeti Teluk Kabong dan diarahkan untuk membuat laporan lanjut di balai polis berhampiran sebelum SAR ditamatkan pada pukul 10.15 pagi hari ini. – K! ONLINE.


Maqis gagalkan cubaan seludup 23 anjing pelbagai baka
Oleh KOSMO!

18 September 2020, 3:16 pm
Oleh SHAARANI ISMAIL
PENGKALAN HULU – Jabatan Perkhidmatan Kuarantin dan Pemeriksaan Malaysia (Maqis) bersama Jabatan Kastam Diraja Malaysia (JKDM) berjaya menggagalkan cubaan membawa masuk 23 anjing pelbagai jenis baka di Kompleks Imigresen, Kastam, Kuarantin dan Keselamatan (ICQS) di sini semalam.
Pengarah Maqis Perak, Rozita Superman berkata, kesemua anjing berkenaan yang dianggarkan bernilai RM20,000 diletakkan dalam lapan sangkar dan disembunyikan dalam sebuah lori transit yang membawa buah-buahan dari Thailand untuk dibawa ke Singapura.
“Jenis baka anjing yang dibawa masuk adalah Pomeranian, Shih Tzu dan French bulldog.
“Kesemua anjing dari pelbagai baka itu tidak mempunyai sebarang dokumen seperti Permit Import sah yang dikeluarkan oleh Maqis dan Sijil Kesihatan dari negara asal,” katanya dalam kenyataan di sini hari ini.
Rozita berkata, kegagalan untuk mengemukakan Permit Import adalah satu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 yang sabit kesalahan boleh didenda maksimum RM100,000 atau dipenjara maksimum enam tahun atau kedua-duanya sekali.

Katanya, setiap kemasukan keluaran pertanian termasuk haiwan peliharan hendaklah mematuhi syarat dan peraturan yang telah ditetapkan bagi memastikan haiwan peliharaan yang masuk ke dalam negara bebas dari sebarang penyakit. – K! ONLINE


Polis Perak tidak keluarkan permit program berbasikal
Oleh KOSMO!

18 September 2020, 3:51 pm
Boon Keng.
Oleh ASLIZA MUSA
IPOH – Polis Perak tidak mengeluarkan permit ke atas sebarang aktiviti kayuhan berbasikal yang dianjurkan di negeri ini.
Pemangku Ketua Polis Perak, Datuk Goh Boon Keng sebaliknya berkata, penganjur program hanya perlu memaklumkan kepada pihak polis untuk kawalan lalu lintas.
Katanya, langkah itu penting agar pergerakan peserta dapat dipantau dan keselamatan mereka serta pengguna jalan raya lain terjamin.
“Permit belum dikeluarkan namun mereka (penganjur) dikehendaki memaklumkan kepada polis supaya kita boleh bantu dari segi kawalan keselamatan dan kelancaran lalu lintas.
“Dari segi jumlah peserta, kita tiada hak untuk tetapkan berapa namun diharapkan tidak terlalu ramai supaya tidak sukar dikawal. Saya sarankan sekitar 50 peserta,” katanya ketika ditemui selepas menghadiri upacara sembahyang di Fo Guang Shan Buddist Centre di sini hari ini.

Boon Keng berkata demikian ketika diminta mengulas mengenai langkah pemberian permit bagi aktiviti kayuhan berbasikal beramai-ramai di negeri ini.
Menurut beliau, orang ramai yang menyertai aktiviti berbasikal sama ada dalam kumpulan besar mahupun kecil dinasihatkan mengambil langkah keselamatan dengan memakai peralatan perlindungan.
“Berbasikal dalam kumpulan kecil tiada halangan cuma perlu ambil langkah-langkah keselamatan dan kayuh dengan berhati-hati. Pastikan pakai pakaian yang selamat dan guna alat perlindungan,” katanya. – K! ONLINE


Tabung Musa’adah Covid-19 kutip RM4.5 juta sumbangan
Oleh KOSMO!

18 September 2020, 3:19 pm
Oleh SUBKHI SUDARJI
PUTRAJAYA – Jabatan Kemajuan Islam Malaysia (Jakim) dan Yayasan Wakaf Malaysia (YWM) berjaya mengutip kira-kira RM4.5 juta melalui Tabung Musa’adah Covid-19 yang ditubuhkan bagi membantu golongan terjejas akibat pandemik itu.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, daripada jumlah kutipan tersebut, hampir 80 peratus dana tabung itu telah disalurkan kepada golongan yang terjejas akibat pandemik Covid-19.
“Saya galakkan orang ramai untuk menderma untuk tabung ini kerana ia adalah saham akhirat dan usaha seperti ini perlu diteruskan.
“Dana Tabung Musa’adah itu akan disalurkan kepada semua golongan tanpa mengira latar belakang, sempadan geografi atau agama,” katanya kepada pemberita selepas Majlis Sumbangan Tabung Musa’adah Covid-19 Jakim-Yayasan Waqah Malaysia di sini semalam.
Zulkifli berkata, sejak diwujudkan Mac lalu , Jakim telah menyalurkan kira-kira RM3 juta kepada golongan terjejas akibat Covid-19 antaranya Orang Asli, gelandangan serta kumpulan asnaf.

Pada majlis tersebut, Jakim-YMM melalui Tabung Musa’adah Covid -19 menyampaikan sumbangan bernilai RM22,000 kepada Pertubuhan Kebajikan OKU Autisme Selangor dan RM260,500 kepada Komuniti LGBT peserta program Mukhayyam Jakim. – K! ONLINE


101 ditahan ingkar arahan PKPP
Oleh NOR IDAYU BOSRO

18 September 2020, 3:11 pm
PUTRAJAYA – Sebanyak 101 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam termasuk 24 membabitkan ingkar arahan PKPD.
Menteri Kanan (Keselamatan), Datuk Seri Ismail Sabri Yaakob berkata, kesalahan lain termasuk tidak memakai pelitup muka (26), penjarakan fizikal (19), gagal menyediakan peralatan serta merekod butiran pelanggan (13) dan pendatang asing tanpa izin (PATI) (10).
Turut ditahan masing-masing enam dan tiga tangkapan bagi kesalahan aktiviti di kelab malam dan premis beroperasi lebih masa.
“Daripada jumlah itu, seramai 86 individu dikenakan kompaun manakala 15 yang lain direman,” katanya dalam kenyataan akhbar di sini hari ini.
Ismail Sabri berkata, Operasi Benteng pula berjaya melakukan tangkapan melibatkan 88 PATI, empat tekong dan satu penyeludup.
“Turut dirampas adalah lapan kenderaan darat,” katanya. – K! ONLINE


Pomen dipenjara enam tahun kerana miliki bahan pornografi kanak-kanak
Oleh KOSMO!

18 September 2020, 3:54 pm
Oleh MOHD. SHAHRULANOOR ISHAK
KUANTAN – Seorang mekanik sambilan dipenjara enam tahun dan didenda RM10,000 oleh Mahkamah Sesyen di sini selepas mengaku salah atas dua pertuduhan memiliki bahan lucah kanak-kanak.
Selain itu, tertuduh, Lim Ming Soon, 40, yang belum berkahwin turut diperintahkan menjalani sesi kaunseling serta pemantauan selama tiga tahun.
Mengikut kertas pertuduhan pertama, Ming Soon didakwa memiliki gambar dan video lucah kanak-kanak yang disimpan dalam pemacu pen, cakera keras, telefon bimbit serta komputer riba.
Dia didakwa melakukan kesalahan itu di sebuah rumah yang beralamat di Jalan Haji Ahmad di sini kira-kira pukul 1.30 tengah hari pada 11 September lalu.
Bagi pertuduhan pertama itu, dia didakwa mengikut Seksyen 10 Akta Kesalahan-Kesalahan Seksual Terhadap Kanak-Kanak 2017.

Mengikut seksyen di bawah akta itu, dia boleh dihukum penjara sehingga lima tahun atau denda tidak lebih RM10,000 atau kedua-duanya sekali jika sabit kesalahan
Pertuduhan kedua pula, Ming Soon didakwa mengikut Seksyen 292(a) Kanun Keseksaan kerana memiliki gambar dan video lucah yang disimpan dalam peranti sama pada tarikh, masa dan lokasi yang sama.
Bagi pertuduhan di bawah seksyen itu, tertuduh berdepan hukuman penjara maksimum tiga tahun atau denda atau kedua-duanya sekali jika sabit kesalahan.
Sejurus pengakuan bersalah dibuat, tertuduh yang diwakili peguam Rahiza Zulkifli merayu dikenakan hukuman minimum perlu menjaga ibunya yang menghidap kanser paru-paru.
Timbalan Pendakwa Raya, Nasrul Hadi Abdul Ghani bagaimanapun memohon mahkamah mempertimbangkan hukuman setimpal dengan mengambil kira kepentingan awam.
Sejurus mendengar kedua-dua pihak, hakim Siti Aminah Ghazali menyabitkan kesalahan tersebut ke atas tertuduh dan menjatuhkan hukuman penjara 36 bulan dan denda RM10,000 bagi tuduhan pertama serta 36 bulan penjara untuk tuduhan kedua.
Siti Aminah turut memerintahkan hukuman penjara ke atas tertuduh dilaksanakan secara berasingan. – K! ONLINE


Bilik pameran baharu Mitsubishi di Temerloh dibuka hari ini
Oleh LUQMAN RIDHWAN MOHAMED NOR

18 September 2020, 3:22 pm
KUALA LUMPUR – Mitsubishi Motors Malaysia (MMM) bersama penjual sah jentera Mitsubishi, Auto Raya Timur mengumumkan pembukaan Pusat 3S Mitsubishi Motors baharu di Temerloh, Pahang hari ini.
Ketua Pegawai Eksekutif MMM, Tomoyuki Shinnishi berkata, bilik pameran baharu itu menerapkan unsur pada jenama korporat Mitsubishi yang digambarkan menerusi tagline mereka, Drive Your Ambition.
“Saya ingin mengucapkan tahniah kepada Auto Raya Timur kerana berjaya melancarkan bilik pameran pertama di Temerloh.
“Memandangkan MMM kini dalam usaha untuk memperkenalkan Mitsubishi Xpander baharu di negara ini, bilik pameran di Temerloh tersebut menggambar kesungguhan kami terhadap pelanggan,” katanya dalam satu kenyataan di sini hari ini.
Pusat 3S tersebut mempunyai bilik menunggu yang dilengkapi perkhidmatan wifi dan ruang pameran bagi tiga biji kereta.
MMM kini mempunyai 52 bilik pameran dan 52 pusat servis di seluruh negara, yang mana 14 daripada bilik pameran terletak di Sabah dan Sarawak. – K! ONLINE


[VIDEO] Pegawai polis cedera dilanggar kereta
Oleh MOHD YUNUS YAKKUB

18 September 2020, 3:29 pm
SHAH ALAM – Seorang pegawai polis cedera di bahagian kaki kiri selepas dilanggar lari sebuah kenderaan dinaiki dua lelaki disyaki warga Indonesia dalam kejadian di Jalan Persiaran Mokhtar Dahari di sini awal pagi tadi.
Kejadian berlaku pukul 8.10 pagi ketika Inspektor Ismail Aun, 55, dalam perjalanan ke kawasan aduan kesesakan jalan raya di Bulatan Puncak Perdana.
Ketua Polis Daerah Shah Alam, Asisten Komisioner Baharudin Mat Taib berkata, sebelum kejadian mangsa yang menunggang motosikal jenis Honda RS150 sedang melakukan operasi sekatan jalan raya di Jalan Persiaran Mokthar Dahari dengan berpakaian preman.
Katanya, sebuah kereta jenis Proton Wira dinaiki dua warga Indonesia yang ditahan oleh anggota polis trafik telah berhenti di tepi jalan di kawasan sekatan jalan raya tersebut.
“Bagaimanapun, kereta itu didapati melarikan diri dan telah melanggar motosikal ditunggangi mangsa yang berada di hadapannya.
“Mangsa telah terjatuh di jalan raya dan kereta tersebut terus menghala ke Puncak Alam di sini,” katanya dalam kenyataan di sini hari ini.

Beliau menambah, semakan terhadap kenderaan dengan nombor pendaftaran WHQ 4088 didapati daftar atas penama Mopid Norasmad, 51, yang beralamat di Jalan Titiwangsa 24, Seksyen 24 di sini.
Sehubungan itu, usaha mengesan pemilik kenderaan tersebut sedang giat dilakukan pihaknya.
“Orang ramai diminta tampil menyampaikan maklumat di mana-mana balai polis berhampiran agar dua suspek yang terlibat berjaya ditangkap.
“Kes disiasat mengikut Seksyen 186 / 307 Kanun Keseksaan,” katanya.
Insiden itu tular selepas video berdurasi 24 saat dimuatnaik di laman sosial Facebook. – K! ONLINE

View this post on Instagram

Apa salahnya berhenti, tidak pasal-pasal motosikal itu jadi mangsa. Harap dapat tangkaplah pemandu kereta itu. Kejadian di Persiaran Mokhtar Dahari, Shah Alam pagi tadi. #dashcam #motosikal #laripolis #pdrm
A post shared by  Kosmo! Online | Akaun Rasmi (@kosmo_online) on Sep 17, 2020 at 11:31pm PDT


Freemason diklasifikasikan sebagai NGO haram
18 September 2020, 2:20 pm
KUALA LUMPUR – Freemason diklasifikasikan sebagai Pertubuhan Bukan Kerajaan (NGO) haram susulan Jabatan Pendaftaran Pertubuhan (RoS) tidak pernah meluluskan pendaftarannya.
RoS dalam satu kenyataan berkata, Freemason tidak pernah didaftarkan mengikut Akta Pertubuhan 1966.
Katanya, hasil semakan juga mendapati tiada pendaftaran diluluskan atas nama Freemason sehingga kini.
“Pihak kita menafikan dakwaan bahawa Freemason merupakan pertubuhan yang berdaftar seperti mana tular di laman sosial.
“Selain itu, selain dengan peruntukan Seksyen 7 Akta Pertubuhan 1966 mana-mana pertubuhan yang tidak didaftarkan adalah pertubuhan haram dan boleh dikenakan tindakan undang-undang,” katanya dalam satu kenyataan hari ini.
Dalam perkembangan lain, RoS menegaskan, pihaknya sentiasa memantau segala aktiviti pertubuhan berdaftar melalui penghantaran laporan tahunan di seluruh negeri.

“Kita juga mengadakan kolaborasi bersama agensi penguatkuasa yang berkaitan terutamanya Polis Diraja Malaysia bagi memastikan aktiviti yang dilaksanakan pertubuhan tidak mengancam kententeraman dan keselamatan negara,” ujarnya. – K! ONLINE


Timbalan pengarah syarikat didakwa memudaratkan pemberi maklumat
Oleh EDDY AQMAL MOHAMED HAMIDI

18 September 2020, 2:26 pm
KUALA LUMPUR – Seorang timbalan pengarah sebuah syarikat pengambilan pelajar warga asing didakwa di Mahkamah Sesyen di sini hari ini atas pertuduhan menyebabkan seorang kakitangan lain dipecat setelah memberikan maklumat kepada Suruhanjaya Pencegahan Rasuah Malaysia (SPRM).
Tertuduh, Wafiy Abd. Aziz, 35, bagaimanapun mengaku tidak bersalah selepas pertuduhan dibacakan di hadapan Hakim Azman Ahmad.
Mengikut pertuduhan, Wafiy didakwa telah mengambil tindakan memudaratkan terhadap pemberi maklumat, iaitu dengan cara mengapi-apikan Pengerusi Education Malaysia Global Services, Datuk Abdul Rahman Mohamed Sharif supaya menandatangani satu dokumen penamatan perkhidmatan terhadap seorang kakitangan.
Perbuatan itu dilakukan sebagai satu tindak balas terhadap pendedahan kakitangan tersebut berhubung kelakuan tidak wajar tertuduh kepada pihak SPRM.
Kesalahan itu didakwa dilakukan di pejabat Education Malaysia Global Services di Jalan Mayang Sari di sini pada 9 Januari lalu.
Berikutan itu pertuduhan dikemukakan mengikut Seksyen 10(3)(b) Akta Perlindungan Pemberi Maklumat 2010 (Akta 711).

Hukuman bagi seksyen itu memperuntukkan denda tidak melebihi RM100,000 atau dipenjara selama tempoh tidak melebihi lima belas tahun atau kedua-duanya.
Terdahulu Timbalan Pendakwa Raya dari SPRM, Mohd. ‘Afif Ali mencadangkan ikat jamin sebanyak RM30,000 berserta seorang penjamin warganegara.
Menurut Mohd. Afif, jumlah ikat jamin itu adalah wajar selepas mengambil kira beberapa faktor termasuk melindungi saksi yang akan memberikan keterangan.
Bagaimanapun tertuduh yang diwakili peguam Siti Sarah Khalil memohon jumlah ikat jamin dikurangkan dengan alasan tertuduh tiada rekod gagal hadir ke mahkamah.
“Sehingga kini belum ada lagi saksi yang dinamakan akan dipanggil memberi keterangan,” kata peguam itu.
Selepas mendengar permohonan kedua-dua belah pihak, Hakim Azman membenarkan tertuduh diikat jamin sebanyak RM15,000 berserta seorang penjamin warganegara termasuk syarat tambahan menyerahkan pasport selain melapor diri kepada SPRM dalam tempoh masa yang ditetapkan.
Pada masa sama tertuduh juga diingatkan agar tidak mengganggu atau berhubungan dengan individu yang akan dipanggil menjadi saksi.
Semalam Kosmo! Online melaporkan seorang seorang pegawai kanan sebuah syarikat akan didakwa atas pertuduhan menyebabkan seorang kakitangan lain dipecat setelah memberikan maklumat kepada SPRM berkaitan salah laku yang dilakukan tertuduh.
SPRM dalam satu kenyataan berkata, pihaknya amat prihatin dengan masalah yang terpaksa dihadapi oleh pemberi maklumat sekiranya mereka dikenakan tindakan atas pendedahan jenayah rasuah yang dilakukan oleh pihak tertentu.
Menurutnya, peruntukan undang-undang tersebut menggalakkan pendedahan maklumat mengenai sebarang jenayah rasuah atau salah laku lain di samping memberikan perlindungan kepada pemberi maklumat daripada sebarang tindakan yang memudaratkan. – K! ONLINE


Aktiviti beli-belah sumbang 42.1 peratus
Oleh NOR IDAYU BOSRO

18 September 2020, 2:17 pm
PUTRAJAYA – Aktiviti beli-belah menyumbang sebanyak 42.1 peratus kepada perbelanjaan pelancongan domestik negara bagi tahun 2019, kata Ketua Perangkawan, Datuk Seri Dr. Mohd Uzir Mahidin.
Beliau berkata, data itu diperoleh melalui penerbitan laporan Akaun Satelit Pelancongan Malaysia 2019 yang dikeluarkan Jabatan Perangkaan Malaysia hari ini.
Menurutnya, pembelian bahan api kenderaan serta makanan dan minuman masing-masing menyumbang 16.7 dan 15.9 peratus kepada perbelanjaan pelancongan domestik.
“Perkembangan ini menggambarkan rakyat Malaysia semakin gemar melancong dalam negara serta membuat perbelanjaan terhadap produk pelancongan tempatan.
“Trend ini juga dapat dilihat pada tahun 2020 di mana segmen pelancongan domestik kembali rancak berikutan penularan pandemik Covid-19 yang melanda dunia yang menyebabkan penutupan pintu sempadan antarabangsa oleh kerajaan bagi semua aktiviti pelancongan,” katanya dalam kenyataan di sini hari ini. -K! ONLINE


Penganggur didakwa tumbuk kepala isteri di tepi jalan
Oleh KOSMO!

18 September 2020, 2:09 pm
Oleh DIYANATUL ATIQAH ZAKARYA
MELAKA – Seorang penganggur dihadapkan ke Mahkamah Majistret di sini hari ini atas pertuduhan menumbuk kepala isterinya sehingga cedera pada Ahad lalu.
Tertuduh, Mohd. Hafizan Abu Bakar, 36, bagaimanapun mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Majistret Teoh Shu Yee.
Mengikut pertuduhan, tertuduh didakwa dengan sengaja telah menumbuk kepala isterinya, Norhassima Suhaini, 37, kira-kira pukul 7.30 malam di tepi jalan berhampiran Taman Tasik Utama di sini pada 13 September lalu.
Bagi kesalahan itu, tertuduh didakwa mengikut Seksyen 323 Kanun Keseksaan yang memperuntukkan hukuman penjara maksimum dua tahun atau denda sehingga RM4, 000 atau kedua-duanya sekali, jika sabit kesalahan.
Terdahulu pendakwaan yang dikendalikan Pegawai Pendakwa, Asisten Superintendan Nora Yaacob mencadangkan jumlah jaminan sebanyak RM4, 000 dikenakan.

Tertuduh yang tidak diwakili peguam bagaimanapun merayu jaminan itu dikurangkan dengan alasan telah diberhentikan kerja, selain perlu menyara enam orang anak.
Selepas mendengar rayuan kedua pihak, Shu Yee kemudian membenarkan tertuduh diikat jamin sebanyak RM2, 000 dengan seorang penjamin berserta syarat tambahan tidak mengganggu mangsa sehingga kes selesai.
Beliau turut menetapkan tarikh 10 November depan sebagai sebutan semula kes. – K! ONLINE


Rugi RM209,996.25 ditipu Macau Scam
Oleh KOSMO!

18 September 2020, 2:04 pm
Oleh NOR AINNA HAMZAH
SEREMBAN – Seorang pekerja swasta mengalami kerugian sebanyak RM209,996.25 apabila terjerat dengan penipuan Macau Scam semalam dengan berkongsikan 17 kata laluan sekali guna (OTP).
Ketua Jabatan Siasatan Jenayah Komersial Negeri Sembilan, Superintenden Aibee Abd Ghani berkata, mangsa wanita bujang berusia 48 tahun menerima panggilan talefon yang menyatakan dari Public Bank.
Menurutnya, pihak bank menyatakan mangsa mempunyai hutang kad kredit dan perlu menjelaskan hutang tersebut tetapi mangsa menafikan.
“Selepas itu panggilan mangsa telah disambung ke bank negara  untuk membuat laporan mengenai kad kredit Public Bank seperti yang diberitahu oleh pihak bank berkenaan.
“Selepas laporan dibuat panggilan mangsa telah disambungkan kepada jabatan siasatan jenayah dan bercakap dengan Inspektor Yap,” katanya dalam satu kenyataan di sini tadi.

Aibee berkata, inspektor berkenaan telah meminta nombor kad hadapan kad mesin pengeluaran wang automatik (ATM) mangsa dan meminta mangsa memberikan 17 OTP melalui mesej di nombor mangsa.
Menurutnya, selepas tamat panggilan mangsa telah membuat semakan dan mendapati wang dalam akaun RHB bank mangsa telah berkurangan sebanyak RM99,998.75.
“Manakala, akaun bersama mangsa dengan kakak mangsa juga dalam akaun RHB Bank berkurangan sebanyak RM109,997.50 menjadikan jumlah keseluruhan kerugian mangsa berjumlah RM 209,996.25.
“Kes ini disiasat mengikut Seksyen 420 Kanun Keseksaan kerana menipu. Kita harap orang ramai akan lebih berhati-hati dan tidak terpedaya dengan panggilan Macau Scam,” katanya. – K! ONLINE


Teraju terima 1,149 permohonan sertai Superb 2020
Oleh KOSMO!

18 September 2020, 12:11 pm
Oleh ASLIZA MUSA
IPOH – Sebanyak 1,149 permohonan daripada usahawan dan syarikat permulaan Bumiputera diterima untuk menyertai Skim Usahawan Permulaan Bumiputera (Superb) 2020.
Ketua Pegawai Eksekutif Unit Peneraju Agenda Bumiputera (Teraju), Md. Silmi Abd. Rahman berkata, hampir kesemua permohonan tersebut memenuhi syarat utama iaitu idea kreatif, inovatif dan kritis.
Katanya, daripada jumlah tersebut, sebanyak 37 peratus penyertaan telah melepasi saringan awal dan terpilih ke peringkat Road Pitch.
“Seramai 424 usahawan Bumiputera berjaya mara ke peringkat Road Pitch dalam usaha memenangi geran perniagaan sehingga RM100,000 bagi peringkat penghasilan idea perniagaan atau perkembangan prototaip.
“Bagi idea perniagaan yang sudah berada di peringkat pra-komersial atau pengkomersialan, peserta berpeluang memenangi geran perniagaan sehingga RM500,000,” katanya dalam kenyataannya di sini hari ini.

Menurut beliau, siri Road Pitch pertama Superb 2020 Wilayah Utara dilancarkan semalam turut dihadiri Timbalan Menteri Di Jabatan Perdana Menteri (Tugas-Tugas Khas), Datin Mastura Mohd. Yazid di Hotel Weil dekat sini.
Katanya, pada sesi Road Pitch Wilayah Utara tahun ini, seramai 63 peserta daripada 137 permohonan telah disenarai pendek untuk membentangkan idea perniagaan selepas berjaya melepasi saringan pertama.
“Road Pitch kali ini turut menampilkan kelainan apabila 13 peserta dari Zon Utara berpeluang merasai pengalaman membuat pembentangan dalam talian secara langsung ekoran sekatan pergerakan di beberapa daerah di utara tanah air.
“Teraju komited memberi peluang dengan memudahkan peserta yang tidak dapat menghadirkan diri akibat Covid-19. Mereka tetap mempunyai peluang yang sama untuk membentangkan idea perniagaan pada hari yang sama secara dalam talian kepada juri dan dinilai dengan set kriteria yang sama,” katanya.
Tambah beliau, selepas Ipoh, sesi Road Pitch akan bergerak ke Kuala Terengganu diikuti Kota Kinabalu, Kuching, Johor Bahru dan berakhir di Kuala Lumpur.
“Sesi ini merupakan saringan tambahan bagi proses pemilihan Superb sekaligus memastikan hanya idea perniagaan yang terbaik, inovatif dan praktikal mara ke peringkat seterusnya,” ujar beliau.
Peringkat akhir program Superb 2020 akan berlangsung pada 21 dan 22 November ini. – K! ONLINE


Bekas peguam didakwa lapan pertuduhan menipu
Oleh KOSMO!

18 September 2020, 12:17 pm
Oleh SYED AHMAD ZULKARNAIN SYED ALI
SEREMBAN – Seorang bekas peguam didakwa di dua Mahkamah Majistret berasingan di sini hari ini, atas lapan tuduhan menipu seorang lelaki berhubung pengeluaran komisyen pelaburan.
Walau bagaimanapun, N.G. Annie Maria, 60, mengaku tidak bersalah selepas semua pertuduhan dibacakan di hadapan Majistret, Vanita Vasudevan dan Majistret Mahyun Yusof.
Menurut pertuduhan pertama hingga lapan, Annie Maria didakwa memperdayakan seorang lelaki berusia 59 tahun untuk memasukkan wang berjumlah keseluruhan RM57,300 ke dalam akaun miliknya.
Wang berkenaan kononnya sebagai bantuan untuk melakukan pengeluaran komisyen berjumlah RM4.36 juta di Bank Negara dan menjanjikan imbuhan untuk pertolongan berkenaan.
Perbuatan itu dilakukan antara 9 Februari 2018 hingga 22 Februari 2019 di dua lokasi iaitu di Wisma TNB di Petaling Jaya, Selangor dan di Persiaran Seremban 3, dekat sini.

Dia didakwa mengikut Seksyen 402 Kanun Keseksaan, sabit kesalahan dipenjara tidak kurang satu tahun dan maksimum 10 tahun dan dengan sebat dan boleh juga dikenakan denda.
Peguam, M. Gobinathan merayu supaya tertuduh diberi jaminan yang rendah atas alasan anak guamnya sudah lima tahun tidak bekerja dan perlu menanggung bapanya yang sudah tua.
Mahkamah menetapkan jaminan keseluruhan kes RM26,000 dan sebutan semula kes pada 1 Oktober ini.
Pendakwaan kes dikendalikan oleh Pegawai Pendakwa, L. Rathna. – K! ONLINE


MBI jalankan operasi tangkap anjing liar
Oleh KOSMO!

18 September 2020, 12:14 pm
Oleh ZAKI SALLEH
IPOH – Majlis Bandaraya Ipoh (MBI) telah menjalankan operasi menangkap anjing liar di Taman Sri Tambun di sini pada Ahad dan Isnin lalu susulan kejadian seorang kanak-kanak yang patah tiga batang gigi kerana terjatuh semasa mengelak dikejar dua haiwan itu.
Operasi yang dilakukan oleh anggota penguat kuasa MBI itu turut diadakan di dua kawasan perumahan berdekatan iaitu di Desa Tambun dan Puncak Tambun Indah.
Ahli Majlis MBI bagi kawasan tersebut, Puteri Holijah Muhamad Rali berkata, operasi pertama dijalankan di kawasan tersebut pada Ahad lalu dan sebanyak tujuh ekor anjing liar berjaya ditangkap.
Menurut beliau, haiwan-haiwan berkenaan kemudian dilepaskan di Tapak Pelupusan Sampah Papan yang terletak kira-kira 22 kilometer dari situ pada hari yang sama.
“Operasi tangkapan kedua pula dilakukan keesokan harinya bagi mengesan saki baki anjing terbiar yang masih berkeliaran di kawasan tersebut.

“Manakala anjing bermilik pula dinasihatkan untuk dikurung di dalam kandang atau diikat supaya tidak membahayakan orang awam di taman perumahan tersebut,” ujarnya ketika dihubungi di sini hari ini.
Puteri Holijah memberitahu, pihaknya juga telah bertemu dengan bapa kanak-kanak malang itu berhubung aduan beliau tentang masalah anjing liar di taman perumahan berkenaan.
Dalam kejadian pada Sabtu lalu, mangsa, Muhammad Rayyan Ihsan Nazarfitri, 9, mengalami kecederaan setelah terjatuh akibat terlanggar cermin rumah jirannya kerana mengelak dikejar dua ekor anjing yang berkeliaran di taman tersebut.
Ekoran kecederaan itu, kos rawatan sebanyak RM30,000 diperlukan bagi menjalani rawatan susulan di hospital berikutan kehilangan tiga batang gigi selain kecederaan pada gusi. – K! ONLINE


Cubaan lari dari polis berakhir selepas motosikal rosak
Oleh KOSMO!

18 September 2020, 12:05 pm
Oleh ABDUL RASHID ABDUL RAHMAN
JERANTUT – Bukan sahaja melarikan diri daripada polis, seorang mat rempit bertindak berani melakukan aksi Superman serta zig zag ketika dikejar anggota polis yang melakukan operasi Samseng Jalanan di Jalan Jerantut-Temerloh di sini semalam.
Namun tindakan nekad remaja berusia 17 tahun itu sia-sia selepas motosikal jenis Honda EX5 ditunggangnya rosak di Kilometer 8 Jalan Jerantut Temerloh semalam.
Ketua Polis daerah, Superintendan Mazlan Hassan berkata, dalam kejadian kira-kira pukul 2 petang itu sepasukan anggota polis terserempak sekumpulan penunggang motosikal melakukan aksi berbahaya di Kilometer 19 Jalan Jerantut-Temerloh di sini.
“Kumpulan penunggang motosikal tersebut bertindak melarikan diri dengan menunggang laju menghala ke bandar Jerantut dan pada masa polis mengenalpasti seorang penunggang motosikal menunggang dengan laju secara meluru sambil melakukan aksi superman, zig zag dengan cara berbahaya bagi menghalang tangkapan dilakukan.
“Polis telah mengekori rapat sehingga motosikal jenis Honda EX 5 tersebut mengalami kerosakan sebelum penunggang berjaya ditahan,” katanya di sini hari ini.

Menurut Mazlan, remaja berkenaan disiasat di bawah Seksyen 42(1) Akta Pengangkutan Jalan (APJ) 1987.
Sementara itu, dalam kes berasingan polis menahan lima pelajar tingkatan lima yang terlibat dalam aktiviti menunggang motosikal secara berbahaya semalam.
Katanya, kelima-lima remaja berkenaan datang menyerah diri di Ibu Pejabat Polis Daerah (IPD) Jerantut selepas aksi berbahaya mereka berjaya dirakam polis.
“Dalam Ops Samseng 10 September lalu, sekumpulan remaja bermotosikal yang tidak memakai topi keledar melakukan aksi berbahaya kepada diri sendiri dan pengguna jalan raya lain bertujuan menunjukkan kehebatan masing masing serta telah mengubah struktur motosikal.
“Pihak polis kemudian merakam aksi kumpulan tersebut seterusnya mengecam motosikal digunakan sebelum mengarahkan kumpulan berkenaan hadir ke IPD Jerantut,” ujarnya. – K! ONLINE


Nor Aqilah mangsa terhidu karbon monoksida stabil
18 September 2020, 2:29 pm
KUALA LUMPUR – Pasangan kembar, Nor Aqilah Mohd. Safwan yang kritikal selepas terhidu karbon monoksida ketika berehat di dalam kenderaan di kawasan tempat meletak kereta di sebuah stesen minyak dekat Permatang Pauh, Pulau Pinang kini dilaporkan berada dalam keadaan stabil.
Jurucakap Pejabat Bahagian Perhubungan Awam Hospital Angkatan Tentera Tuanku Mizan berkata, mangsa berusia 21 tahun itu dimasukkan ke hospital tengah hari semalam bagi mendapatkan rawatan lanjut.
“Mangsa mendapatkan rawatan kebuk mampatan hiperbarik bagi merawat keracunan gas yang dihidapinya.
“Keadaan mangsa kini stabil, namun dia masih menerima rawatan di Unit Rawatan Rapi (ICU) dan belum sedarkan diri,” katanya ketika dihubungi hari ini.
Semalam Kosmo! Online melaporkan, empat sahabat yang sedang berehat di dalam sebuah kereta jenis Honda Odyssey dengan enjin terpasang mengundang tragedi apabila tiga daripadanya maut akibat terhidu gas karbon monoksida.
Kejadian itu mengakibatkan Sharifah Fariesha Syed Fathi, Ayuni Shazwanie Shabri dan Nor Adilah Mohd. Safwan yang masing-masing berusia 21 tahun maut manakala Nor Aqilah dilaporkan kritikal. – K! ONLINE


Padah pandu laju, tayar kereta terbenam di pantai
Oleh KOSMO!

19 September 2020, 8:37 pm
Oleh NOR SHAFAWATI YUP
PORT DICKSON – Sebuah kereta jenis Honda City dipercayai dipandu laju sebelum tayar kenderaan itu terbenam di persisiran Pantai Saujana, Batu 4 di sini semalam.
Seorang saksi yang hanya mahu dikenali sebagai Mariam, 37, berkata, dia melihat kenderaan yang dipandu seorang lelaki warga asing bersama teman wanitanya ketika sedang berkelah di pantai tersebut.
“Ketika itu pukul 7 pagi, saya nampak sebuah kereta jenis Honda City berwarna perak dipandu laju ketika melalui persisiran pantai sebelum tersangkut di dalam pasir.
“Selepas itu, keluar pemandu kereta dan teman wanitanya yang berkulit gelap meminta bantuan orang awam kerana air hampir pasang. Kemudian beberapa orang awam datang membantu menolak kereta itu keluar dari kawasan yang berpasir dan berair,” katanya.
Menurut Mariam, pasangan warga asing dipercayai berusia lingkungan 30-an itu mengaku sampai ke Port Dickson malam kelmarin.

“Saya tidak pasti mengapa mereka memandu laju di persisiran pantai. Mungkin mereka berada dalam keadaan mabuk.
“Apabila ditanya adakah kereta itu disewa, mereka tidak jawab sebaliknya terus berlalu pergi,” katanya yang memberitahu kenderan itu boleh dipandu semula satu jam kemudian.


Seramai 41 individu ditahan ketika berhibur
Oleh KOSMO!

19 September 2020, 8:57 pm
Oleh Ivan Amirul
KOTA KINABALU – Seramai 41 pelanggan sebuah pusat hiburan ditahan polis ketika sedang leka berhibur dalam serbuan di Damai Plaza, Luyang semalam.
Dalam kejadian sekitar pukul 12.20 tengah malam itu, semua individu yang ditahan membabitkan 21 lelaki dan 20 wanita termasuk penjaga premis warga tempatan berusia antara 19 sehingga 40 tahun.
Ketua Polis Daerah Kota Kinabalu, Asisten Komisioner Habibi Majinji berkata, serbuan dijalankan sepasukan pegawai serta anggota Bahagian Siasatan Jenayah Ibu Pejabat Polis Daerah (IPD) Kota Kinabalu.
Habibi berkata, walaupun dalam kesibukan menghadapi Pilihan Raya Negeri (PRN) Sabah namun pihaknya tidak mengabaikan tanggungjawab dalam memastikan pemantauan prosedur operasi standard (SOP) terus dipatuhi.
“Hal ini kerana kita masih berada di dalam Perintah Kawalan Pergerakan Pemulihan (PKPP). Sewaktu serbuan dijalankan, bunyi muzik dalam premis masih dimainkan dengan kuat.

“Manakala pelanggan pusat hiburan juga sedang leka minum minuman beralkohol tanpa penjarakan sosial,” katanya dalam kenyataan akhbar hari ini.
Habibi berkata, semua yang ditahan di bawa ke IPD Kota Kinabalu untuk tindakan lanjut.
Kes disiasat mengikut Peraturan-Peraturan Pencegahan dan Pengawalan Penyakit Berjangkit (No.7), Peraturan 3 dan boleh dihukum di bawah Peraturan 11.


Pokok di Australia miliki toksin seperti bisa kala jengking
Oleh KOSMO!

19 September 2020, 9:22 pm
BRISBANE – Australia dikenali sebagai negara memiliki pelbagai spesies berbisa seperti labah-labah, ular dan haiwan laut tetapi pasukan penyelidik kini mengenal pasti toksin menyerupai bisa kala jengking yang dirembes sejenis pokok dan boleh menyebabkan kesakitan selama beberapa minggu.
Sentuhan dengan pokok dendrocnide yang dikenali masyarakat tempatan sebagai gympie-gympie, akan mencetuskan sengatan lebih buruk daripada pokok serupa di Amerika Syarikat atau Eropah.
Pohon gympie-gympie mempunyai daun berbentuk hati dan boleh ditemui di kawasan hutan hujan di timur laut Queensland dan ditakuti pendaki.
Satu pasukan saintis Australia berkata, mereka kini lebih memahami mengapa ‘sengatan’ gympie-gympie menjadi mimpi ngeri kepada individu malang kerana bergeser dengan daunnya.
Beberapa mangsa berkata, pada mulanya mereka berasa seperti terkena api dan beberapa jam kemudian, rasa sakit berubah seperti jari yang tersepit ketika pintu kereta ditutup, kata pasukan penyelidik itu kelmarin.
Apabila mangsa lega kerana kesakitan itu hilang, ia akan muncul semula apabila mereka mandi.

Seorang profesor madya di Universiti Queensland, Irina Vetter berkata, pasukan penyelidik tersebut menemui racun neurotoksin kelas baharu dinamakan gympietides pada pokok tersebut.
“Racun ini walaupun berasal daripada tumbuhan, ia menyerupai bisa labah-labah, kala jengking dan siput kon sekali gus menjadikan pokok gympie-gympie benar-benar berbisa”, katanya. – AFP


Penduduk gempar ‘kubur berdarah’
Oleh KOSMO!

19 September 2020, 10:52 pm
Oleh MOHD RIFAAT ABD. HAMID
ALOR SETAR – Penduduk di sekitar bandar ini gempar dengan kejadian ‘kubur berdarah’ di Tanah Perkuburan Islam Masjid Al-Irfan di Derga di sini hari ini.
Kejadian berkenaan turut viral di Facebook yang mana mendakwa kubur itu dipenuhi darah, bagaimanapun ada pihak mengatakan ia cecair berwarna merah seperti minyak.
Kubur tersebut yang turut mendap telah ditimbus semula oleh pihak masjid.
Penduduk, Rahmat Ahmad, 50, dari Langgar berkata, dia mendapat tahu tentang kejadian itu melalui aplikasi WhatsApp yang dihantar rakan.
“Kebetulan pada masa itu  saya melalui Jalan Langgar lalu singgah ke tanah perkuburan tersebut dan melihat sudah ada beberapa orang yang berada di situ.

“Saya mendapati ada cecair warna merah di atasnya dengan keadaan kubur mendap,” katanya di sini hari ini.
Sementara itu, Setiausaha Masjid Al-Irfan, Yahya Saad ketika dihubungi berkata, beliau telah dimaklumkan oleh beberapa kakitangan masjid itu pada petang tadi.
Katanya, dia terus melawat kubur tersebut dan terdapat cecair merah di atas tanah perkuburan itu.
“Bagaimanapun saya tidak pasti cecair itu sama ada darah atau sebaliknya yang mana jenazah dikebumikan kira-kira dua minggu lalu.
“Hasil perbincangan dengan ahli jawatan kuasa masjid, saya mengarahkan supaya tanah kubur itu ditimbus semula pada petang ini juga bagi mengelakkan fitnah,” katanya.
Menurut Yahya, pihaknya juga akan membuat laporan di Ibu Pejabat Polis Daerah Kota Setar pada malam ini untuk siasatan lanjut.
“Jabatan Agama Islam Kedah juga sudah dimaklumkan tentang perkara ini dan pihak berkenaan akan turun untuk membuat siasatan esok,” ujarnya.
Beliau pada masa sama meminta orang ramai tidak memviralkan kejadian kerana maklumat yang disebarkan tersebut belum sahih.-K! ONLINE


JDT berpesta gol
Oleh KOSMO!

19 September 2020, 11:17 pm
MOHAMAD FAIZAL HASHIM
ISKANDAR PUTERI – Skuad Red Giants rebah di Stadium Sultan Ibrahim, di sini selepas dibelasah penyandang juara, Johor Darul Takzim (JDT) 6-1 pada aksi Liga Super sebentar tadi.
Kemenangan tersebut meletakkan pasukan JDT semakin hampir menggapai gelaran juara liga selepas mengutip 22 mata menerusi lapan perlawanan, sembilan mata di hadapan pencabar terdekat, Kedah.
Babak pertama perlawanan menyaksikan permainan seimbang oleh kedua-dua pasukan namun tiada serangan berbahaya dilancarkan ke arah kubu lawan masing-masing .
Harimau Selatan dilihat berdepan kesukaran untuk menembusi benteng ampuh gandingan kapten, Francis Taylor dan Nicholas Ryan Swirad bagi menguji kecekapan penjaga gawang, Mohd. Farizal Harun.
Gonzalo Cabrera hampir memecah kebuntuan pada minit ke-22 namun sepakan leret yang dilakukan sedikit tersasar.

Gol pembukaan bagi pasukan tuan rumah hadir pada minit akhir babak pertama menerusi sepakan percuma yang diambil Safawi Rasid sekali gus meletakkan JDT di hadapan.
Sepakan lencong Safawi yang melepasi benteng membuatkan Mohd. Farizal hanya terpaku melihat bola menerjah jaring gawang.
Bersambung babak kedua, JDT tidak menunggu lama untuk menambah jaringan apabila pengadil perlawanan, Zulkarnain Zakaria menghadiahkan sepakan penalti setelah Diogo Luis Santo dijatuhkan oleh Nicholas Ryan dalam kotak penalti.
Safawi tidak mensia-siakan peluang tersebut dengan menyempurnakan sepakan penalti itu bagi menambah jaringan buat pasukan bimbingan Benjamin Mora pada minit ke-48.
Zulkarnain hampir menghadiahkan penalti kedua buat skuad Harimau Selatan pada minit ke-53 namun menukar keputusannya setelah merujuk kepada penjaga garisan.
JDT sekali lagi menambah jaringan bagi menambah derita buat pasukan B.Sathiananthan, kali ini menerusi jaringan cantik hasil tendangan ‘volley’ dari sudut sukar oleh penyerang sensasi, Diogo pada minit ke-64.
Dua minit berselang, kini giliran Cabrera meletakkan nama dalam senarai penjaring setelah menyudahkan umpanan cantik Diogo bagi melebarkan jaringan.
Penyerang cilik berusia 19 tahun, Muhammad Ramadhan Saifullah yang dibawa masuk menggantikan Cabrera meledak dua gol bagi melengkapkan pesta gol pasukan tuan rumah.
Red Giant memperoleh gol sagu hati menerusi jaringan oleh pemain simpanan, Rufino Segovia pada babak akhir perlawanan.-K! ONLINE


Perak II, NS berkongsi mata di Manjung
Oleh KOSMO!

19 September 2020, 11:52 pm
Oleh SHAMSUL KAMAL AMARUDIN
LUMUT – Perak II dan Negeri Sembilan berkongsi satu mata apabila kedua-dua pasukan seri tanpa jaringan dalam saingan Liga Premier di Stadium Majlis Perbandaran Manjung malam ini.
Pasukan tuan rumah terlebih dahulu mendapat peluang pada minit ke-16 tetapi lambungan Muhamad Nasrol Amri Kamarul Azhar pantas dikeluarkan pertahanan Negeri Sembilan ketika penjaga gawang, Mohamad Kaharuddin Abdul Rahman sudah pun tertewas.
Peluang kedua Perak II diperolehi empat minit kemudian tetapi tendangan percuma Tarik Isic tepat ke dakapan Mohamad Kaharuddin.
Pasukan pelawat berpeluang mendahului permainan pada minit ke-24 tetapi rembatan Adam Othman Mohd Arfah pula menuju penjaga gol tuan rumah, Muhamad Farhan Abdul Majid.
Khairul Asyraf Sahizah berpeluang mencetak namanya sebagai penjaring tuan rumah pada minit ke-26 tetapi rembatannya meluru ke arah Mohamad Kaharuddin.

Minit ke-45 Jose Almir Barros Neto mendapat peluang terbaik membolosi gawang tuan rumah tetapi tendangannya turut menuju ke arah Muhamad Farhan.
Sebelas minit selepas babak kedua bermula, Jose Almir berjaya melepasi perangkap off side namun rembatannya tersasar ke kanan gawang walaupun hanya berhadapan Muhamad Farhan untuk ditewaskan.
Pada minit ke-62, Igor Carneiro Luiz pula berpeluang mengejutkan tuan rumah tetapi rembatannya dari luar kotak penalti mudah dibaca Muhamad Farhan.
Kedua-dua pasukan saling berbalas serangan pada babak kedua namun tidak menemui sentuhan penyudah sehingga wisel penamat dibunyikan.-K! ONLINE


Usahawan wanita matang mengurus perniagaan
Oleh LUQMAN RIDHWAN MOHAMED NOR

19 September 2020, 10:46 pm
BEAUFORT – Bilangan wanita yang semakin ramai dalam bidang keusahawanan membuktikan kematangan mereka dalam menguruskan perniagaan.
Pengerusi Majlis Amanah Rakyat (Mara), Datuk Azizah Mohd. Dun berkata, terdapat pelbagai faktor yang mendorong kepada peningkatan usahawan wanita, antaranya pendedahan mengenai bidang perniagaan serta bimbingan diterima.
“Ia menjadikan mereka lebih peka kepada kehendak pasaran, seterusnya berjinak-jinak dalam bidang keusahawanan dengan menggunakan kelebihan di landasan yang disediakan.
“Selain itu, kemudahan pinjaman ditawarkan pelbagai organisasi bagi membantu menyediakan modal permulaan perniagaan juga merupakan faktor pendorong kepada wanita menceburi bidang tersebut,” katanya di sini semalam.
Beliau berkata demikian selepas merasmikan Program Bangkit Kembali Amanah Ikhtiar Malaysia (AIM) di Dewan Terbuka Koundo, Kampung Kebatu di sini.
Turut hadir Pengerusi AIM, Datuk Junaidah Kiting; Ahli Majlis Kepimpinan Tertinggi Parti Pribumi Bersatu, Datuk Lajim Ukin dan calon Perikatan Nasional bagi Dewan Undangan Negeri Klias, Isnin Aliasnih.

Sementara itu, Azizah yang juga Ahli Parlimen Beaufort berkata, kemudahan seperti latihan dan khidmat nasihat yang disediakan juga membolehkan usahawan wanita memperluaskan pasaran perniagaan mereka ke peringkat lebih jauh.
“Bahkan, dengan adanya perkembangan teknologi, wanita kini boleh memulakan perniagaan online yang memudahkan mereka mendekati pelanggan.
“Usahawan wanita juga bebas berniaga mengikut cara sendiri tanpa memerlukan mereka meninggalkan rumah untuk mengurus perniagaan,” katanya.
Tambahnya, beliau bercadang untuk menjalinkan kerjasama dengan AIM bagi membantu meningkatkan keupayaan peniaga dari industri kecil dan sederhana. -K! ONLINE


Penghantar makanan dirempuh kereta, jatuh longkang
Oleh KOSMO!

19 September 2020, 9:06 pm
Oleh KHAIRUL MOHD. ALI
JOHOR BAHRU – Seorang penghantar makanan bukan sahaja mengalami kecederaan akibat dilanggar sebuah kereta, malah turut terjatuh ke dalam longkang sedalam lebih satu meter.
Kejadian itu dilaporkan berlaku di kawasan berhampiran sebuah stesen minyak di Jalan Keembong 49, Taman Johor Jaya, di sini hari ini.
Komander Operasi dari Balai Bomba dan Penyelamat Johor Jaya, Pegawai Bomba Kanan II, Kilok Anak Lampas berkata, pihaknya menerima panggilan berhubung kejadian pada pukul 1.43 petang.
Katanya, sembilan pegawai dan anggota bersama dua jentera dikejar ke lokasi kejadian.
“Setibanya di lokasi, mangsa, Saifuldin Ibrahim, 29, ditemui terjatuh ke dalam longkang sedalam lebih 1.5 meter  akibat dilanggar sebuah kereta.

“Akibat kejadian itu, mangsa yang mengalami kecederaan di bahagian badan dan kaki kirinya. Dia kemudiannya diserahkan kepada pihak kesihatan untuk rawatan lanjut,” katanya dalam satu kenyataan, di sini hari ini.
Bagaimanapun katanya, pemandu kenderaan tidak mengalami sebarang kecederaan.-K! ONLINE.


Kereta terbabas masuk restoran, langgar pejalan kaki
Oleh KOSMO!

19 September 2020, 8:26 pm
Oleh NOR SHAFAWATI YUP
PORT DICKSON – Seorang pejalan kaki mengalami kecederaan di kepala dan patah tangan kiri apabila dilanggar sebuah kenderaan pelbagai guna (MPV) jenis Mazda yang terbabas sebelum merempuh sebuah restoran di Lukut di sini semalam.
Saksi kejadian, Samy, 51, yang juga pelanggan restoran berkata, dalam kejadian kira-kira pukul 11.30 pagi itu, dia terkejut apabila terdengar bunyi dentuman kuat ketika sedang minum di restoran berkenaan.
“Kemudian saya lihat seorang lelaki terbaring dalam keadaan berlumuran darah di bawah sebuah kereta yang terbabas masuk ke dalam restoran.
“Saya bersama beberapa saksi lain cuba membantu mengeluarkan mangsa dengan mengangkat bahagian belakang kenderaan itu beramai-ramai sebelum mangsa  berjaya diselamatkan,” katanya.
Sementara itu Ketua Polis Daerah Port Dickson, Superintendan Aidi Sham Mohamed berkata, siasatan awal mendapati pemandu MPV terbabit terbabas masuk ke dalam restoran itu ketika sedang mengundurkan kenderaannya.

“Pemandu tersebut yang merupakan seorang guru berusia 48 tahun didapati hilang kawalan lalu melanggar sebuah motosikal yang diletakkan di kawasan parkir sebelum melanggar pejalan kaki yang berada di belakang kenderaannya.
“Akibat kemalangan itu, mangsa, R. Palanianyi, 63, cedera di kepala dan patah tangan kiri di bawa ke Hospital Port Dickson untuk rawatan lanjut,” katanya ketika dihubungi di sini semalam.
Beliau berkata, pemandu MPV bagaimanapun tidak mengalami sebarang kecederaan
dan kes disiasat mengikut Akta Pengangkutan Jalan (APJ) 1987.-K! ONLINE.


Kecekapan LUAS elak henti tugas LPA
Oleh KOSMO!

19 September 2020, 10:06 pm
SHAH ALAM – Tindakan pantas Lembaga Urus Air Selangor (LUAS) mengesan pencemaran air berwarna hitam di Sungai Gong berjaya mengelak henti tugas Loji Pembersihan Air (LPA) utama di bahagian hilir Sungai Selangor hari ini.
LUAS dalam kenyataan hari ini memaklumkan air berwarna hitam tetapi tidak berbau itu disebabkan pelepasan efluen dari Loji Rawatan Kumbahan Indah Water Konsortium (IWK) di kawasan Perindustrian Rawang.
Katanya, laporan berhubung insiden diterima daripada Jabatan Alam Sekitar ( JAS) Gombak pukul 12.11 tengah hari tadi
“Siasatan yang dijalankan oleh pihak LUAS di kawasan Inlet Kolam Tebatan Banjir  Jabatan Pengairan dan Saliran ( JPS ) mendapati air sungai tersebut berwarna hitam dan tiada bau selain disyaki ia disebabkan oleh pewarna.
“LUAS telah mengaktifkan Kod Kuning berdasarkan Manual Kecemasan Pencemaran Sumber Air mendapati terdapat pelepasan efluen berwarna dan berbuih dari loji rawatan kumbahan IWK di kawasan Perindustrian Rawang,” katanya.
LUAS turut memberitahu, pensampelan terhadap air tersebut mendapati kandungan Ammonia adalah sebanyak 5.2 mg/I dan TSS adalah 47 mg/I.

Tambah LUAS, pihak IWK kemudiannya telah memberhentikan pelepasan efluen itu.
“Hasil siasatan pensampelan sehingga Sungai Sembah mendapati tiada bau, dan tiada warna kehitaman.
“Selain itu, LUAS menyeru kepada semua pihak agar prihatin terhadap kawasan-kawasan sensitif sumber air negeri terutamanya sungai,” katanya.
Orang ramai boleh menyalurkan maklumat di emel [email protected] aplikasi WhatApps +6019 264 7904. -K!ONLINE


147 individu tidak patuh SOP dikompaun RM1,000
Oleh MOHD SYALMIZI HAMID

19 September 2020, 6:05 pm
Soffian
GEORGE TOWN – Seramai 147 individu dikenakan kompaun masing-masing sebanyak RM1,000 dalam operasi pematuhan prosedur operasi standard (SOP) Perintah Kawalan Pergerakan Pemulihan (PKPP) selama lima hari sehingga hari ini.
Ketua Polis Daerah Timur Laut, Asisten Komisioner Soffian Santong berkata, pihaknya melakukan pemeriksaan di tujuh premis di sekitar Lebuh Pantai, Lebuh Gereja, Lebuh Nordin, Jalan Penang, Jalan Pintal Tali dan Persiaran Gurney.
“Hasil operasi, seramai 99 lelaki dan 48 wanita dikenakan kompaun kerana gagal mematuhi SOP penjarakan fizikal dan melakukan aktiviti yang dilarang dalam tempoh PKPP.
“Selain itu, polis turut menahan dua lelaki tempatan yang merupakan penjaga premis di dua lokasi berasingan kerana menjalankan aktiviti hiburan tanpa lesen
yang sah dan lesen hiburan telah tamat tempoh,” katanya dalam kenyataan di sini hari ini.
Beliau berkata, polis turut melakukan ujian saringan awal air kencing secara rawak ke atas 37 individu termasuk tujuh wanita dan dapati keputusan negatif bagi kesemuanya.

“Pihak Majlis Bandaraya Pulau Pinang turut mengeluarkan notis penutupan operasi perniagaan selama tujuh hari ke atas lima premis yang didapati tidak mengikut SOP.
“Sebuah premis telah dikenakan notis menghentikan aktiviti hiburan dengan serta merta dan dikenakan kompaun atas kesalahan menjalankan perniagaan restoran tanpa lesen yang sah oleh MBPP,” katanya. – K! ONLINE


Litar Terengganu bawa tuah buat Azroy
Oleh MUHAMMAD RIDUAN MOHD HANAFIAH

19 September 2020, 6:51 pm
KUALA LUMPUR – Pelumba muda negara, Azroy Hakeem Anuar menyempurnakan misinya dengan mudah apabila bergelar juara pada saingan Pusingan 4 Kejuaraan Cub Prix Malaysia Petronas di Litar Permotoran Terengganu hari ini.
Pelumba pasukan Idemitsu Honda Yuzy Racing itu sekali lagi mempertahankan kejuaraannya di litar yang sama dalam kelas CP150 apabila memenangi perlumbaan akhir dengan catatan masa 16 minit 40.336 saat (s).
Ternyata, litar sepanjang 1.371 kilometer itu sememangnya gelanggang kegemaran pelumba berasal dari Selangor itu selepas turut bergelar juara pada edisi tahun lalu.
Semuanya berjalan lancar buat Azroy pada saingan kali ini, bermula daripada sesi kelayakan yang menyaksikannya dia muncul pelumba terpantas semalam.
Hari ini, dia meneruskan rentak cemerlang bagi mengotakan janjinya untuk terus berada di podium kemenangan.
 “Alhamdulillah, semuanya berada dalam keadaan terbaik hari ini. Keadaan jentera juga mantap selain perasaan positif untuk memimpin perlumbaan.

“Semuanya berjalan lancar dan saya gembira serta berterima kasih kepada seluruh krew pasukan yang telah bekerja keras untuk meraih kejayaan ini,” jelas Azroy.
Dengan kemenangan itu, Azroy kini selesa memimpin kedudukan keseluruhan dengan meraih 81 mata, diikuti Helmi Azman yang sudah mengumpul 66 mata.
Tempat kedua perlumbaan akhir kelas CP150 hari ini menjadi milik pelumba pasukan Petronas Sprinta Yamaha-CKJ Racing, Mohd. Aiman Tahiruddin dengan merekod masa 16 minit 41.346s.
 Tempat ketiga menjadi milik Md. Helmi Azman dari pasukan HI REV SCK Honda Racing selepas mencatat masa 16 minit 43.825s.
AZROY (tengah) bergambar bersama pemenang tempat kedua, Aiman (kiri) dan Helmi (kanan) yang meraih tempat ketiga pada perlumbaan di Litar Permotoran Terengganu hari ini.
Kelas CP125 pula menyaksikan kebangkitan juara keseluruhan kategori Wira musim lalu, Mohd. Aliff Danial Md. Asri yang kini menggalas cabaran pasukan Petronas Sprinta Yamaha Maju Motor.
Aliff muncul juara kelas yang baharu diperkenalkan musim ini dengan catatan masa 13 minit 06.521s.
Tempat kedua dan ketiga masing-masingnya menjadi milik Md .Adib Rosley (IPONE Yamaha YYPANG Racing Team) dan  Mohd. Hafiza Rofa (ONEXOX TKKR SAG Team).
Selepas ini, Litar Lumba Tangkak, Johor akan menjadi destinasi Pusingan 5 yang akan berlangsung pada 10 dan 11 Oktober depan. – K! ONLINE


Hospital Pasir Gudang dijangka siap 2024
Oleh MOHD SHARKAWI LONDING

19 September 2020, 6:35 pm
PASIR GUDANG – Penduduk daerah ini boleh menarik nafas lega setelah rancangan pembinaan Hospital Pasir Gudang yang tergendala sejak dua tahun lalu dijangka siap pada 2024.
Ketua Bahagian UMNO Pasir Gudang, Datuk Seri Mohamed Khaled Nordin berkata, usaha itu akhirnya dapat direalisasikan menerusi kerja pembinaan hospital itu yang bermula semula pada Selasa lalu.
Katanya, projek tersebut sebenarnya tercetus pada 2014 ketika beliau menjadi Menteri Kabinet, namun Kerajaan Persekutuan ketika itu perlu memberi keutamaan kepada projek lain.
“Namun, ketika menjadi Menteri Besar, saya telah memberi cadangan keutamaan projek hospital ini kepada Kerajaan Persekutuan. Alhamdulillah akhirnya berjaya, maka pecah tanah berlangsung pada 2018.
“Akan tetapi susulan peralihan kerajaan selepas Pilihan Raya Umum Ke-14 (PRU-14), projek ini tertangguh sehinggalah pada minggu lalu,” katanya ketika berucap selepas Majlis Doa Selamat Sempena Kerja-Kerja Mula Pembinaan Hospital Pasir Gudang di Bandar Seri Alam di sini hari ini.
Sebelum ini pelbagai pihak telah menyuarakan agar sebuah lagi hospital dapat dibina di Johor Bahru khususnya di Pasir Gudang memandangkan kesesakan berlaku di Hospital Sultanah Aminah (HSA) dan Hospital Sultan Ismail (HSI).

Malah Sultan Johor, Sultan Ibrahim Sultan Iskandar pernah bertitah terhadap keperluan untuk membina sebuah hospital kerajaan di Pasir Gudang susulan insiden pencemaran sisa kimia di kawasan berkenaan pada tahun lalu.
Dalam pada itu, Pengarah Urusan AM Concept Sdn. Bhd., Datuk Abd. Rahim Jaafar berkata, pihaknya merupakan kontraktor dilantik kerajaan untuk membina sebuah kompleks Hospital Pasir Gudang di atas sebidang tanah seluas 50 ekar di Bandar Seri Alam.
Katanya, pembinaan hospital yang menelan kos RM375 juta itu akan mempunyai enam tingkat.
“Hospital ini dijangka boleh memuatkan 304 katil dan 1,000 ruang meletak kereta serta dilengkapi bilik klinikal dan bilik wad,” katanya.-K! ONLINE


Saksi kes kematian lelaki di parkir kereta diminta tampil
Oleh KOSMO!

19 September 2020, 8:18 pm
Oleh ASLIZA MUSA
IPOH – Orang ramai yang melihat kejadian seorang lelaki tertiarap dengan kesan kecederaan di kepala di kawasan parkir kereta di Taman Ipoh Selatan di sini semalam diminta tampil membantu siasatan.
Ketua Polis Daerah Ipoh, Asisten Komisioner A. Asmadi Abdul Aziz berkata, mangsa, Chong Ho Peng, 54, ditemui dalam keadaan tidak sedar oleh orang awam pada pukul 1.30 petang.
Katanya, mangsa yang dibawa ke Hospital Raja Permaisuri Bainun (HRPB) Ipoh untuk rawatan bagaimanapun disahkan meninggal dunia pada pukul 5.55 petang hari sama.
“Ketika kejadian, mangsa dipercayai sedang berjalan menuju ke pejabat Lembaga Hasil Dalam Negeri (LHDN) melalui lorong perumahan.
“Dipercayai sebuah kenderaan yang masih belum dikenal pasti datang dari arah belakang dan terlanggar mangsa menyebabkan dia jatuh di atas jalan,” katanya di sini hari ini.

Menurut beliau, siasatan di lokasi kejadian mendapati tempat mangsa ditemui tertiarap dengan jarak keretanya berada sekitar 30 meter.
Katanya, pemeriksaan pada kenderaan mangsa mendapati cermin kereta di bahagian depan sebelah kiri penumpang pecah dengan laci terbuka dan berselerak.
“Beberapa penduduk berdekatan telah ditemubual dan mereka memaklumkan hanya melihat mangsa dalam keadaan tertiarap dengan kesan darah di kepala.
“Rakaman televisyen litar tertutup (CCTV) rumah berdekatan telah diambil dan diteliti. Usaha sedang dijalankan bagi mengesan kenderaan yang terlibat. Kes disiasat mengikut Seksyen 41(1) Akta Pengangkutan Jalan 1987,” katanya.-K! ONLINE


Malaysia sertai Covax untuk dapatkan vaksin Covid-19
Oleh NOR IDAYU BOSRO

19 September 2020, 7:20 pm
PUTRAJAYA – Kerajaan Malaysia akan menyertai Covax atau Covid-19 Vaccine Global Access bagi mendapatkan sebahagian daripada bekalan vaksin yang diperlukan.
Kementerian Sains, Teknologi dan Inovasi (MOSTI) dalam satu kenyataan berkata, pendekatan Malaysia dengan menyertai Covax akan memastikan negara mendapat bekalan vaksin mencukupi pada kadar segera dengan harga yang berpatutan apabila vaksin tersebut terbukti selamat dan berkesan.
Menurutnya, kerajaan juga menjalinkan kerjasama strategik dengan negara lain dan berunding terus dengan syarikat-syarikat farmaseutikal bagi mendapatkan sebahagian bekalan vaksin Covid-19.
“Kerajaan sedang membincangkan terma penyertaan Malaysia dengan The Global Alliance for Vaccine and Immunisation (GAVI) yang mengendalikan Covax,” katanya di sini hari ini.
MOSTI berkata, kerajaan juga sedang menyediakan perjanjian bagi menyertai Coalition for Epidemic and Preparedness Innovations (CEPI) serta perjanjian Government to Government (G2G) bersama kerajaan China.
Katanya, ia adalah bagi mendapatkan akses kepada vaksin yang dibangunkan oleh syarikat-syarikat farmaseutikal di negara tersebut.

“Menteri Sains, Teknologi dan Inovasi, Khairy Jamaluddin Abu Bakar akan menyelaraskan perjanjian tersebut bagi pihak Kerajaan Malaysia,” katanya.
MOSTI berkata, kerajaan melalui Kementerian Kesihatan juga telah menandatangani Non Disclosure Agreement dengan beberapa syarikat farmaseutikal antarabangsa yang sedang menguji vaksin Covid-19 di peringkat fasa ketiga untuk berunding bekalan vaksin yang bakal mendapat kelulusan. -K! ONLINE


Nelayan dikhuatiri lemas
Oleh KOSMO!

19 September 2020, 6:28 pm
Zulkifli
Oleh OTHMAN YAHAYA
SUNGAI PETANI – Seorang nelayan berdepan detik cemas apabila bot fiber dinaiki bersama adiknya dilanggar sebuah bot fiber lain yang tidak dikenali di Kuala Segantang Garam, dekat sini semalam.
Dalam kejadian kira-kira pukul 10 malam itu, nelayan, Jaafar Mohamad, 57, terselamat manakala adiknya, Zulkifli, 52, terjatuh ke dalam sungai sebelum hilang dibawa arus.
Menurut Jaafar, ketika kejadian, adiknya mengemudi bot yang dalam perjalanan pulang ke jeti di Kampung Kuala Segantang Garam selepas menjual udang di Tanjung Dawai.
“Ketika berada kira-kira 100 meter dari jeti, saya terdengar deruman enjin yang kuat dari arah bertentangan sebelum tiba-tiba muncul sebuah bot yang terus melanggar bahagian belakang bot dinaiki kami,” katanya ketika ditemui di sini hari ini.
Katanya, dia yang duduk di bahagian hadapan bot terjatuh ke lantai, manakala adiknya tercampak ke dalam sungai.

“Bot berpusing beberapa kali dan saya kemudiannya merangkak mencapai kemudi enjin sebelum berjaya menstabilkan kembali bot.
“Saya terus mencari adik di kawasan sekitar dan selepas hampir sejam gagal menemuinya, saya kembali ke jeti dan membuat laporan polis di Balai Polis Merbok,” ujarnya.
Sementara itu, Pengarah Zon Maritim Kuala Kedah, Komander Maritim Mahmad Faizal berkata, pihaknya dengan kerjasama Pasukan Polis Marin, Angkatan Pertahanan Awam Malaysia (APM) serta Jabatan Bomba dan Penyelamat Malaysia menggerakkan usaha mencari mangsa bermula pukul 10.45 malam tadi. – K! ONLINE


PDRM intai podium Piala Razak
Oleh MUHAMMAD ZUHAILY BADLISHAH

19 September 2020, 6:37 pm
KUALA LUMPUR – Skuad hoki wanita Polis Diraja Malaysia (PDRM) berjaya meraih kemenangan pertama saingan Piala Tun Abdul Razak selepas menewaskan Angkatan Tentera Malaysia (ATM) 2-0 pada aksi Kumpulan C di Stadium Hoki Nasional, Bukit Jalil hari ini.
Kapten PDRM, Noor Hasliza Md. Ali gembira dengan kemenangan itu dan berharap rakan-rakan sepasukannya dapat memberikan prestasi terbaik dalam usaha meraih pingat pada saingan edisi kelima kejohanan kategori wanita tersebut.
“Kami tidak boleh memaksa bekas-bekas pemain untuk beraksi kali ini disebabkan kekangan kerja. Jadi kami cuba mencari mereka-mereka yang pernah beraksi dengan PDRM sebelum ini.
“Kami tak ramai tetapi kami ada. Saya memikul tanggungjawab sebagai kapten untuk melatih pasukan dan pada masa sama memberi motivasi kepada pemain.
“Kemenangan manis tentunya meraih pingat gangsa bersama PDRM pada Piala Tun Abdul Razak tahun lepas. Jadi saya harap semoga ada sinar baharu untuk kami mencapai pingat tahun ini,” katanya.
Dua gol PDRM diperoleh menerusi pukulan sudut penalti yang dimanfaatkan Norhasikin Halim seawal minit kelima dan jaringan padang Fazilla Sylvester Silin pada suku masa keempat permainan.

Sementara itu, juara bertahan, Selangor berjaya meraih kemenangan kedua dalam Kumpulan A selepas menewaskan Pulau Pinang 3-0 menerusi gol-gol daripada Fatin Shafika Mahd. Sukri, Fatin Naimah Zaki dan Raja Norsharina Raja Shahabudin.
Satu lagi aksi Kumpulan A yang berlangsung hari ini menyaksikan Terengganu terus kempunan untuk meraih tiga mata selepas tewas tipis 1-2 kepada Perak. – K! ONLINE


[VIDEO] Nyaris maut konkrit hempap kereta
19 September 2020, 7:47 pm
Keadaan kereta mangsa
KUALA LUMPUR – Seorang wanita cedera tangan kiri selepas satu bongkah konkrit pembinaan Lebuh Raya Sungai Besi – Ulu Kelang (SUKE) jatuh sebelum menghempap kereta yang dinaikinya petang tadi.
Difahamkan bongkah konkrit berkenaan berukuran satu meter persegi.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, pihaknya menerima panggilan kecemasan pada pukul 5.45 petang berhubung kejadian tersebut.
“Hasil siasatan mendapati bongkah konkrit itu menghempap kereta jenis Proton Saga FLX yang kebetulan melalui laluan berhampiran sebuah stesen minyak di Bandar Tasik Selatan dari arah Sungai Besi.
“Orang awam telah menghantar mangsa berusia 25 tahun itu ke Hospital Canselor Tuanku Mukhriz,” katanya kepada Kosmo! hari ini.
Menurutnya lagi, mangsa yang mengalami kecederaan pada tangan kiri itu masih menerima rawatan di zon kuning hopsital berkenaan. – K! ONLINE

View this post on Instagram

Sebab ini lah min takut hendak lalu bawah kawasan pembinaan jalan. Kejadian ini dipercayai berlaku berdekatan Sungai Besi petang tadi. #tbs #kemalangan #sungaibesi ? Eypul Nizam
A post shared by  Kosmo! Online | Akaun Rasmi (@kosmo_online) on Sep 19, 2020 at 4:21am PDT


20 kes positif, Kluster Bakau pula dikesan di Sabah
Oleh KOSMO!

19 September 2020, 5:53 pm
Oleh SITI A’ISYAH SUKAIMI
PUTRAJAYA – Kes baharu Covid-19 merekodkan 20 kes termasuk Kluster Bakau di Semporna, Sabah menjadikan jumlah kes positif sebanyak 10,167.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, lapan kes di Sabah dengan satu daripadanya di Kluster Bakau membabitkan kontak rapat kepada kes indeks iaitu wanita warga Filipina (kes ke-10,145) yang merupakan kes kematian ke-129 semalam.
“Dua lagi kes positif bagi kluster ini dikenal pasti selepas saringan kontak rapat dibuat berikutan saringan mendapati kes indeks yang meninggal semalam positif Covid-19.
“Kes positif tersebut melibatkan seorang warga Malaysia dan seorang warga Filipina serta telah dimasukkan ke Hospital Tawau untuk rawatan,” katanya dalam satu kenyataan akhbar di sini hari ini.
Beliau berkata, satu lagi kes baharu dilaporkan dalam Kluster Benteng LD, tiga kes saringan rujukan ke Hospital Tawau dari Hospital Semporna dan satu kes jangkitan pernafasan akut teruk (SARI) di Hospital Tawau.

Menurutnya, kes baharu lain di Sabah ialah satu kes saringan prapembedahan di Hospital Keningau dan satu kes saringan komuniti di Tawau.
“Di Kedah pula terdapat sembilan kes baharu dilaporkan iaitu lapan kes daripada Kluster Sungai dan satu kes SARI di Hospital Sultanah Bahiyah,” katanya.
Dalam pada itu, Noor Hisham berkata, satu kes kematian ke-130 dilaporkan di Kedah membabitkan lelaki warga emas berusia 82 tahun mempunyai latar belakang penyakit strok serta sukar bergerak sendiri sejak Mac lepas akibat patah tulang utama di kaki.
Katanya, lelaki tersebut dikesan sebagai kontak rapat kepada anak dan cucunya yang merupakan kes positif dalam Kluster Sungai.
“Mangsa disahkan meninggal dunia pukul 5.45 petang semalam,” katanya.
Sementara itu, tiga kes import dilaporkan melibatkan dua warga Malaysia dan seorang warga asing yang mendapat jangkitan dari New Zealand, Qatar dan India. K! ONLINE


Faizal, Razie pamer ketajaman sebenar
Oleh MUHAMMAD ZUHAILY BADLISHAH

19 September 2020, 7:29 pm
KUALA LUMPUR – Bintang Terengganu, Faizal Saari membuktikan statusnya sebagai penyerang hoki terbaik negara apabila meledak empat gol membelasah Angkatan Tentera Malaysia (ATM) 5-1 pada aksi Piala Tun Abdul Razak di Stadium Hoki Nasional, Bukit Jalil hari ini.
Ia seakan-akan memberi bayangan bahawa Faizal, 29, sudah sedia untuk kembali tersenarai dalam skuad negara sekiranya dipilih ketua jurulatih, Arul Selvaraj selepas namanya digugurkan bekas pengendali, Roelant Oltmans awal tahun ini.
“Saya tidak pasti sama ada Arul ada menyaksikan perlawanan ini ataupun tidak. Saya anggap ini rezeki buat saya sekiranya terpilih semula bersama pasukan kebangsaan.
“Saya sudah kembali selepas tujuh bulan tidak beraksi. Sasaran saya untuk muncul penjaring terbanyak kejohanan. Saya akan cuba memberikan aksi yang lebih baik dalam perlawanan seterusnya,” kata Faizal selepas tamat perlawanan.
Terengganu yang dikendalikan Tai Beng Hai meraih jaringan pertama menerusi Mohamad Akhimullah Anuar Esook (m-24) sebelum Faizal memastikan kemenangan bergaya mereka dengan empat gol pada minit ke-29, 34, 35 dan 48.
Ia sekali gus menyaksikan Faizal kini sudah mengumpul lima jaringan peribadi selepas berjaya meledak satu gol ketika menewaskan Polis Diraja Malaysia (PDRM) 5-0 pada aksi pertama Kumpulan C semalam.

RAZIE (kanan) berjaya menjaringkan enam gol membantu PDRM menewaskan Kelantan 8-0. – FB MHC
Sementara itu, tonggak pertahanan PDRM dan skuad kebangsaan, Muhammad Razie Abd. Rahim menebus kekalahan semalam apabila bangkit berpesta gol membelasah Kelantan 8-0 dalam satu lagi aksi yang berlangsung semalam.
Bukan itu sahaja, Razie juga membuktikan ketajamannya mengambil pukulan sudut penalti apabila berjaya menjaringkan enam gol melalui situasi itu pada minit ke-10, 11, 14, 16, 21 dan 53 permainan.
Dua lagi gol PDRM yang dikendalikan Jivan Mohan berjaya dijaringkan Baljit Singh Sarjab dan Azreen Rizal Nasir masing-masing pada minit ke-24 serta 29. – K! ONLINE


Maklum polis jika nampak individu pakai gelang kuarantin di tempat umum
Oleh LUQMAN RIDHWAN MOHAMED NOR

19 September 2020, 3:03 pm
KUALA LUMPUR – Orang ramai perlu melaporkan kepada pihak berkuasa sekiranya ternampak individu yang memakai gelang kuarantin di kawasan awam.
Kementerian Kesihatan dalam satu kenyataan berkata, gelang kuarantin tersebut terdiri daripada lima warna iaitu merah jambu, merah, putih, biru dan kuning.
“Jika ada individu yang memakai gelang kuarantin berada di kawasan umum, ia perlu dilaporkan kepada pihak polis bagi melindungi masyarakat daripada risiko jangkitan,” katanya di laman Twitter semalam. – K! ONLINE